amanoisuno/poetBack huggingface dataset:
梅花 陳與義 
一枝斜映佛前燈，春入銅壺夜不冰。昔歲曾遊大庾嶺，今年聊作小乘僧。
得張正字詩 陳與義 
送老茅屋底，天寒人迹稀。一觴猶有味，萬事已無機。歲暮塔孤立，風生鴉亂飛。此時張正字，書札到郊扉。
江梅 陳與義 
風雪集歲暮，江梅開不遲。朝來幽窗底，明璫綴青枝。上天播淑氣，百卉分四時。寒村值西子，足以昌吾詩。
雪 陳與義 
窮臘見三白，江南無舊聞。天上春已暮，盡日花繽紛。平生雖畏寒，遇雪心所欣。擁裘未敢出，投隙致殷勤。窗戶忽相照，川陵已難分。二儀有巨麗，老我不能文。高吟黄竹詩，薄暮心無垠。浮屠似玉筍，突兀倚重雲。
小閣 陳與義  太湖
欄干橫歲暮，徙倚度陰晴。木落太湖近，梅開南紀明。病餘仍愛酒，身後更須名。鸛鶴忽雙起，吾詩還欲成。
元夜 陳與義 
今夕天氣佳，上天何澄穆。列宿雨後明，流雲月邊速。空檐垂斗柄，微吹生叢竹。對此不能寐，步繞庭之曲。遥睇浮屠顛，數星紅煜煜。悟知燒燈夕，節意亦滿目。歷代能幾詩，遍賦雜珉玉。栖鴉亦未定，更鳴伴余獨。百年滔滔內，憂樂兩難復。唯應長似今，寂寞送寒燠。
懷天經智老因訪之 陳與義 
今年二月凍初融，睡起苕溪綠向東。客子光陰詩卷裏，杏花消息雨聲中。西菴禪伯還多病，北柵儒先只固窮。忽憶輕舟尋二子，綸巾鶴氅試春風。
黄修職雨中送芍藥五枝 陳與義 
微雨濕清曉，老夫門未開。煌煌五仙子，並擁翠蕤來。烟脂洗盡不自惜，爲雨歸來更無力。老夫五十尚可癡，憑軒一賦會真詩。
櫻桃 陳與義 
四月江南黄鳥肥，櫻桃滿市粲朝暉。赤瑛盤裏雖殊遇，何似筠籠相發揮。
葉柟惠花 陳與義 
無住菴中老居士，逢春入定不銜杯。文殊罔明俱拱手，今日花枝喚得迴。
牡丹 陳與義  爱国 咏物 咏物诗 古诗三百首 思乡 牡丹 宋诗
一自胡塵入漢關，十年伊洛路漫漫。青墩溪畔龍鍾客，獨立東風看牡丹。
盆池 陳與義 
三尺清池窗外開，茨菰葉底戲魚回。雨聲轉入浙江去，雲影還從震澤來。
松棚 陳與義 
黯黯當窗雲不驅，不教風日到琴書。只今老子風流地，何似茅山陶隱居。
西軒 陳與義 
平生江海志，歲暮僧廬中。虛齋時獨步，遡此西窗風。初夏氣未變，幽居念方沖。三日無客來，門外生蒿蓬。輕陰映夕幌，窈窕瓶花紅。未知古今士，誰與此心同。
玉堂儤直 陳與義 
庭葉瓏瓏曉更青，斷雲吐日照寒廳。只應未上歸田奏，貪誦楞伽四卷經。
病骨 陳與義 
病骨瘦始輕，清虛日來入。今朝僧閣上，超遥久風立。茂林榴萼紅，細雨離黄濕。物色乃可憐，所悲非故邑。
晨起 陳與義 
寂寂東軒晨起遲，蒙蘢草木暗疏籬。風來衆綠一時動，正是先生睡足時。
登閣 陳與義 
今日天氣佳，登臨散腰脚。南方宜草木，九月未黄落。秋郊乃明麗，夕雲更蕭索。遠遊吾未能，歲暮依樓閣。
芙蓉 陳與義 
白髮飄蕭一病翁，暮年身世藥瓢中。芙蓉牆外垂垂發，九月憑欄未怯風。
歲華 陳與義 
歲華日已凋，飛葉鳴古瓦。白頭倚危檻，高旻覆平野。遥瞻疏柳林，下有清溪瀉。三春既繁麗，九秋亦瀟灑。平生萬事過，所欠茅一把。山川鬰日夕，有抱無與寫。賦詩老不工，開篇詠風雅。
得長春兩株植之窗前 陳與義 
鄉邑已無路，僧廬今是家。聊乘數點雨，自種兩叢花。籬落失秋序，風煙添歲華。衰翁病不飲，獨立到棲鴉。
九月八日戲作兩絕句示妻子  其一 陳與義 
今夕知何夕，都如未病時。重陽莫草草，剩作幾篇詩。
九月八日戲作兩絕句示妻子  其二 陳與義 
小甕今朝熟，無勞問酒家。重陽明日是，何處有黄花。
拒霜 陳與義 
拒霜花已吐，吾宇不悽凉。天地雖肅殺，草木有芬芳。道人宴坐處，侍女古時粧。濃露濕丹臉，西風吹綠裳。
微雨中賞月桂獨酌 陳與義 
人間跌宕簡齋老，天下風流月桂花。一壺不覺叢邊盡，暮雨霏霏欲濕鴉。
畫梅 陳與義 
娥眉淡淡自成粧，驛使還家空斷腸。脂粉不施憔悴盡，失身未嫁易元光。
竹 陳與義 
高枝已約風爲友，密葉能留雪作花。昨夜常娥更瀟灑，又携疏影過窗紗。
心老久許爲作畫未果以詩督之 陳與義 
布衲王摩詰，禪餘寄筆端。試將能事迫，肯作畫工難。秋入無聲句，山連欲雨寒。平生夢想處，奉乞小巑岏。
偶成古調十六韻上呈判府兼贈劉興州 陳與義 
稽首蘇耽仙，乘雲去無跡。尚留橘井在，與世除狂疾。誰能不飲此，識味亦可錄。坐令鄭玄牛，亦抱荆山玉。偉哉稚川裔，神交接朝夕。游戲及小道，造化入大筆。優爲吳詩父，雅命楚騷僕。豈其橘井助，本自同仙籙。坐中子劉子，知是當日客。書懸元和脚，語經建康力。先我登公門，不數鷙鳥百。曾挹兩仙袖，自然生羽翼。嗟我無長才，學架屋下屋。詩雖兩牛腰，事亦幾蛇足。已窮猶不悔，政荷師友德。文盟儻許予，幸不疑籍湜。
再用迹字韻成一首呈判府 陳與義 
風雨一葉過，黄花已陳迹。人貧交舊疏，歲暮日月疾。貪人積胡椒，智不到鬼錄。那知庾郎菜，地瘦飽金玉。不如學服氣，清座了晨夕。尚餘煙月債，驅使入吟筆。晚逢葛先生，憐我出無僕。借車得時詣，謬窺文字籙。談詩不知疲，或作夜半客。揮毫寫珠玉，治郡蓋餘力。不羨江千萬，不慕李八百。願傳公句法，容我附風翼。城東劉子政，著書方滿屋。昨示一篇詩，三日歎未足。仍聞供筆硯，家有樊通德。但恐裴公門，從此近捨湜。
蒙示黄礀佳詩三讀欽羨輒繼韻仰報嘉賜 陳與義 
癡兒了官事，官事那可訖。豈知公偷閑，臨水照纓紱。雖微八川雄，暴怒常至沸。儻或似山陰，清流可共祓。貪德實以濟，行地不鬰鬰。趙洛與陶丘，相比亦彷彿。解后逢公賞，一洗伏流屈。可愛不可唾，衆議那可咈。彼是公餘波，本來非俗物。
蒙示涉汝詩次韻 陳與義 
城南天倒影，綠浪摇十里。使君雲夢胸，猶復錄此水。舟行及雨霽，秋色在葭葦。煙涵翠縠潤，月照金波委。知公已忘機，鷗鷺宛停峙。向來趨熱士，說似顙應泚。俗子與清遊，自古劇函矢。如何有雙脚，受垢不受洗。異哉公殊嗜，記此兩苦李。詩成墮衡門，名字污紙尾。明當躡公迹，佳處不待指。會逢白沙渚，我舍真可徙。鳴騶儻重來，傍舫傾我耳。
再和 陳與義 
洪河豈不壯，餘潤彌九里。海內所詠歌，在德不在水。德人經行地，可敬及蒲葦。况有水如此，浪去劇雪委。念昔涉濤江，怒鼉如山峙。天風怖殺人，舟定舷有泚。惕然三夜夢，沙礫下飛矢。至今逢溝壑，敢照不敢洗。忽誦涉汝詩，五字擬蘇李。快言擊汰事，想見魚掉尾。十年疑此樂，始誤斗柄指。便當策我足，歲月忽轉徙。未辦志和舟，且洗子荆耳。
遊峴山次韻三首  其一 陳與義 
夜度一程雲，平明踏山址。山神豈妬我，飛雨亂眸子。重岳衮衮去，前傑後俊偉。晦明更百態，始望那及此。路窮得精廬，稅駕諮祖始。老僧千金意，佳處相指似。先生一笑領，得句易翻水。安石未歸山，却要山料理。奇哉此一段，驚世無前軌。酬山以快飲，春蕨正滋旨。一丘儻許予，高卧飽松髓。城中謾拄笏，那知有茲事。
遊峴山次韻三首  其二 陳與義 
高人買山隱，百萬猶恨少。客兒最省事，有屐一生了。東莊良不遥，十里望縹緲。縈紆並麥垅，翠浪四山繞。先生滯鹿車，去程通鳳沼。暫來山泉上，思與飛雲杳。雲北接雲南，一逕絕紛擾。竹林懷風雨，目斷極窈窈。從來無世塵，相對真不撓。龍兒爭地出，頭角已表表。先生囑支郎，勿使斤斧夭。終當乞一杖，險路扶吾老。
遊峴山次韻三首  其三 陳與義 
轉路山突兀，衆山之所望。懶融不下山，揖山會虛堂。大空出盤嬉，小空時侍傍。我遊瞻鐵鳳，力盡隨木羊。石窗非人世，意欲淩風翔。巉巉窗中人，出定髮有霜。過眼幾浮煙，關身一禪床。教我安心法，入鳥不亂行。似知使君尊，起炷柏子香。隴雲亦堪寄，分作我歸裝。好在窗前竹，伴師老蒼蒼。
再賦  其一 陳與義 
堂堂李杜壇，誰敢躡其址。先生坐壇上，持鉞令餘子。由來文字伯，不但表奏偉。高懷淡無嗜，寓興或留此。平生上林手，避謗淹二始。登臨意超然，筆落風雨似。事異柳司馬，辛苦記山水。樂哉邦無事，那待猛政理。駕言慰吾民，不愧城門軌。看山笑鄒湛，句外寄深旨。巖樹閱幾客，尚餘堯時髓。撫板歌公詩，未暇知餘事。
再賦  其二 陳與義 
興公賦天台，千字一何少。峴山逢巧匠，籠絡六詩了。餘情到娘子，心動雲縹緲。彷彿山阿人，薜荔一身繞。殷勤供泚筆，路轉得龍沼。應龍喜公來，噓氣紛霧杳。忽然張蓋起，知不受人擾。詩成中有畫，幽情雜荒窈。從公雖一快，顧有和詩撓。是事姑置之，歸路迷日表。安得永茲樂，彭鏗尚爲夭。但愁歸城中，念山令人老。
再賦  其三 陳與義  泰山
脩眉入幽夢，起費西南望。終願學柳文，買泉築愚堂。錯磨高壁翠，日日在我旁。忽在新野鄒，行從泰山羊。城中瞻使君，駕鶴高馳翔。詩成墮人世，字字含風霜。平生仰止勤，不但上下床。顧許俗士駕，平參丈人行。封姨豈嗔予，震怒挾阿香。知公終可恃，不記當趨裝。清歡豈有極，夜色來蒼蒼。
秋月 陳與義 
袢暑推不去，快風喜來過。西榮遲明月，與子聊婆娑。初如金盆湧，稍若玉鑑磨。亭亭倚華魄，艷艷舒凍波。夜氣清入骨，奈此光景何。一杯幸相屬，安能廢吟哦。纖阿無停輪，衰鬢颯已多。及時會行樂，無惜醉顔酡。
均臺辭二首  其一 陳與義 
小桃借春春已來，平分和氣入均臺。夜來臺邊草環綠，今朝芒生滿三木。街頭拍手鬧千兒，齊唱中和宣布曲。使君坐嘯鬧如雲，請釀百川壽使君。但願使君長樂職，不須更看杓虛實。
均臺辭二首  其二 陳與義 
東家西家爾盍來，聽說空圄如春臺。决曹高卧印生綠，叢棘化爲交遜木。策勳此木那可遺，動地風摇枝不曲。願我無訟到來雲，莫辭著力借寇君。借得賢侯雖爾職，但恐朝廷要人調鼎實。
長沙寺桂花重開 陳與義 
天遣幽花兩度開，黄昏梵放此徘徊。不教居士卧禪榻，喚出西廂共看來。
和若拙弟得陪遊後園  其一 陳與義 
西園冠蓋坐生風，更欲長繩繫六龍。惟有病夫能省事，北窗三友是過從。
和若拙弟得陪遊後園  其二 陳與義 
壯夫三箭功名手，儒士百篇藜莧腸。莫道人人握珠玉，應須字字挾風霜。
季高送酒 陳與義 
自接麯生蓬戶外，便呼伯雅竹床頭。真逢幼婦著黄絹，直遣從事到青州。
墨戲二首 蘭 陳與義 
鄂州遷客一花說，仇池老仙五字銘。併入晴窗三昧手，不須辛苦讀騷經。
墨戲二首 蕙 陳與義 
人間風露不到畹，只有酪奴無世塵。何須更待秋風至，蕭艾從來不共春。
和孫升之 陳與義 
姬國餘芳代有人，于今公子秀溪濆。處心如水尚書市，能賦臨流靖節君。花島紅雲春句麗，月梅疏影夜香聞。囊開古錦湖山出，何意一星窺妙文。
寺居 陳與義 
招提遠占一牛鳴，阻絕干戈得暫經。夢境了知非有實，醉鄉不入自常醒。樓臺近水涵明鑑，草樹連空寫素屏。物象自堪供客眼，未須覓句戶長扃。
某竊慕東坡以鐵拄杖爲樂全生日之壽今以大銅瓶上判府待制庶幾因物以露區區且作詩二首將之亦東坡故事  其一 陳與義 
要學東坡壽樂全，此瓶端合供儒先。鐵如意畔無憂畏，玉唾壺傍耐歲年。項似董宣真是强，腹如邊孝故應便。與公剩貯爲霖水，不羨宮門承露仙。
某竊慕東坡以鐵拄杖爲樂全生日之壽今以大銅瓶上判府待制庶幾因物以露區區且作詩二首將之亦東坡故事  其二 陳與義 
不與觀音伴柳枝，要令奇相解公頤。會逢白氏編書日，猶夢陶家貯粟時。安用作盤供歃血，也勝爲鉢困催詩。千年秀結重重綠，長映先生鬢與眉。
又用韻春雪 陳與義 
急雪催詩興未闌，東風肯奈鳥烏寒。最憐度牖勤勤意，更接飛花細細看。連夜拋回三白瑞，及時驚動五辛盤。袁安久絕千人望，春破還思綺一端。
次韻邢子友 陳與義 
壯士如今爛莫收，尚思抽矢射旄頭。不堪苦霧侵衰鬢，稍喜和煙入戍樓。萬里中原空費夢，三春勝日偶成遊。青松遠嶺偏驚眼，薄晚闌干更少留。
某用家弟韻賦絕句上浼清視蕪詞累句非敢以爲詩也賜一言卒相之 陳與義 
萬里平生幾蛇足，九州何路不羊腸。只應綠士蒼官輩，却解從公到雪霜。
某以雨有嘉應遂占有秋輒採用家弟韻賦二絕句少貲勤恤之誠也  其一 陳與義 
雲氣初看龍起湫，雨聲旋聽樹驚秋。已教農父歌田守，更遣虞人信魏侯。
某以雨有嘉應遂占有秋輒採用家弟韻賦二絕句少貲勤恤之誠也  其二 陳與義 
紀德刊碑不厭豐，龍眠深洞一言通。坐看綠浪摇千里，拔薤栽榆未當功。
梅 陳與義 
愛歌纖影上窗紗，無限輕香夜遶家。一陣東風濕殘雪，强將嬌淚學梨花。
蒙知府寵示秋日郡圃佳製遂侍杖屨逍遥林水間輒次韻四篇上瀆台覽  其一 陳與義 
歲月移文外，乾坤杖屨中。鏗然五字律，健在百夫雄。秋入池深碧，寒欺葉遞紅。此間兼吏隱，端不減遊嵩。
蒙知府寵示秋日郡圃佳製遂侍杖屨逍遥林水間輒次韻四篇上瀆台覽  其二 陳與義 
鳥語知公樂，晴山及我遊。盡排物外事，拚作酒中浮。菊蕊離雙鬢，林聲隱四愁。騷人例喜賦，政自不關秋。
蒙知府寵示秋日郡圃佳製遂侍杖屨逍遥林水間輒次韻四篇上瀆台覽  其三 陳與義 
竹際笙簧起，回聽衆籟微。時陪物外賞，肯念日斜歸。草色違秋意，池光浄客衣。吟公清絕句，政爾不能肥。
蒙知府寵示秋日郡圃佳製遂侍杖屨逍遥林水間輒次韻四篇上瀆台覽  其四 陳與義 
一笑聊開口，千憂不上眉。林深受風得，柏老到霜知。小憩逢筠洞，幽尋及枳籬。願公勤秉燭，裁詠棗離離。
送人歸京師 陳與義  离别 抒怀
門外子規啼未休，山村日落夢悠悠。故園便是無兵馬，猶有歸時一段愁。
雪 陳與義 
仙人手持白鸞尾，夜半朝元明月裏。羽衣三振風不斷，下視銀潢一千里。玉軑載花分後前，欲落未落天恍然。餘標從向人間去，乞與袁安破曉眠。
賦康平老銅雀硯 陳與義 
鄴城臺殿已荒凉，依舊山河滿夕陽。瓦礫却鑱今日硯，似教人世寫興亡。
和顔持約 陳與義 
半篙寒碧秋垂釣，一笛西風夜倚樓。多少巫山舊家事，老來分付水東流。
早行 陳與義 
露侵駝褐曉寒輕，星斗闌干分外明。寂寞小橋和夢過，稻田深處草蟲鳴。
寄題康平老眄柯亭 陳與義 
高懷志丘壑，既足不願餘。惜哉三逕荒，滯彼天一隅。小築聊自適，空園闢榛蕪。清影吊高槐，氣與西山俱。何以開子顔，庭柯作森疏。月露洗塵翳，天風吹笙竽。方其寓目時，萬象供嘯呼。終然成坐忘，天地猶空虛。券外果何有，浮雲只須臾。乃知鍾鼎豐，未勝山林癯。淵明死千年，日月走名譽。不肯見督郵，歸來守舊廬。可憐骨已朽，後有誰繼渠。願子副名實，此事吾欲書。
余識景純家弟出其詩見示喜其同臭味也輒用大成黄字韻賦八句贈之 陳與義 
阿奴喜氣照人黄，傳得新詩細作行。可愛懸知似楊柳，忘憂復不待檳榔。魏收已獲崔昂譽，摩詰仍推相國長。曷不少留東閤醉，剩收篇詠作歸裝。
次韻景純道中寄大成 陳與義 
聞道歌行伏李紳，古來賢守是詩人。久欽樂廣懷披霧，一見周瑜勝飲醇。海內期公黄閤老，尊前容我白綸巾。佳篇咀嚼真堪飽，此日何憂甑有塵。
再蒙寵示佳什殆無遺巧勉成二章一以報佳貺一以自貽  其一 陳與義 
睆睆休嫌笏與紳，如公本是九包人。讀書只用三冬足，學道從來一色醇。太尉談辭仍玉麈，侍中風韻更紗巾。誰言上界多官府，亦許散仙追後塵。
再蒙寵示佳什殆無遺巧勉成二章一以報佳貺一以自貽  其二 陳與義 
諸公衮衮坐垂紳，誰信北風欺得人。遮眼讀書何用解，發顔要酒可須醇。十年白社空看鏡，萬里青天一岸巾。少待奇章到三日，試將冠蓋拂埃塵。
同家弟用前韻謝判府惠酒  其一 陳與義 
銜杯樂聖便稱賢，無酒猶堪卧甕間。使者在門催僕僕，麯車入夢正班班。不煩白水真人力，來自青城道士山。千載王弘同並美，未應杞菊賦寒慳。
同家弟用前韻謝判府惠酒  其二 陳與義 
日飲知非貧士宜，要逃語穽稅心鞿。所須唯酒非虛語，以醉爲鄉可徑歸。鸚鵡鸕鶿俱得道，螟蛉蜾蠃共忘機。狂言戲作麻姑送，無奈閽人與我違。
次韻家弟所賦 陳與義 
曹劉方駕信優爲，不廢東郊坐保釐。投蚓問公逢老手，聯珠及我愧連枝。定知來者傾三歎，共了流年費幾詩。瘀絮車斜敢將去，樂天那畏一微之。
徙舍蒙大成賜詩 陳與義 
南北東西共一塵，得坻隨處可收身。卜居賦就知謀拙，入宅詩成覺意新。三徑蓬蒿猶恨淺，九流賓客未嫌貧。不須更待高軒過，袖有珠璣已照鄰。
次韻宋主簿詩 陳與義 
九折灣中萬斛舟，怪公隨處得心休。未應菊徑關心急，聊爲魚槎盡意留。陸子舊蹤餘馬頂，羊公遺碣見龜頭。遥知太白無多事，醉裏詩成不待搜。
用大成四桂坊韻賦詩贈令狐昆仲 陳與義 
鄉人洗眼看銀黄，得桂連枝手尚香。盛事固應傳雁塔，新詩不減住雞坊。醍酥乳酪元同味，羯末封胡更合堂。從此葛恢門下客，知名可但一楊方。
留別葛汝州 陳與義 
平生師友塵莫數，兩眼偏明向公許。一時盛德人中驥，四海知名地上虎。東序階墀再靴板，西州杖屨三寒暑。我方庶兄湯惠休，公乃小兒楊德祖。未頒還朝尺一詔，不愧專城丈二組。爲公剩買銀管筆，容我時親玉柄麈。近蒙五字落珠璣，如服一丸生翅羽。別離真成惜夜燭，感歎更值歌朝雨。行看入侍玉皇案，與進不待金剛杵。勸公慎勿學孔光，薦士何妨似張禹。
蒙賜佳什欽歎不足不揆淺陋輒次元韻 陳與義 
退之高文仰東岱，籍湜傳盟其足賴。固知法嗣要龍象，先生端是毗陵派。方駕曹劉蓋餘力，壓倒元白聊一快。向來班門收衆材，賓履費公珠幾琲。三熏會有堪此事，群犬未免驚所怪。但知樓仰百尺顛，豈覺波涵千頃外。南州短簿令公喜，巍峩峩冠陸離佩。有如若士那可無，筆勢已超聲律界。相將問道留十日，滿座真成折床會。清詩忽復墮華牋，要使握瑜誇等輩。
某蒙示詠家弟所撰班史屬辭長句三歎之餘輒用元韻以示家弟謹布師席 陳與義 
雋永雜俎雖甚旨，何似三冬足文史。羨子皮裏西京書，議論逼人驚亹亹。戲爲語韻網所遺，人皆百能子千之。雖非張巡遍記誦，豈與李翰爭毫釐。不待區區隸古定，便令景宗知去病。掇要虛煩四十篇，三卷之博能擬聖。儒林丈人摛藻春，作詩印可融心神。我亦從今悔迂學，不須更辨瓚稱臣。
蒙再示屬辭三歎之餘讚巨麗無地托言輒依元韻再成一章非獨助家弟稱謝區區少褒之使進學焉亦師席善誘之意也 陳與義 
書如嘉殽要知旨，區區太沖空詠史。百年能挂幾牛角，火急編摩時亹亹。柳家文類今無遺，可忍行事空違之。此書真是群玉府，事辭所不遺毫釐。子不見劉勰書成要人定，豈但令人愈頭病。偶向車前問沈公，果符夢裏隨先聖。兩詩入手喜生春，從今護持知有神。便可繕寫持獻御，注解不須煩五臣。
昨日侍巾鉢飯于天寧蒙示佳什謹次韻 陳與義 
朱門未知禪悅義，富不期奢奢自至。二韮雖寒故是公，萬羊賈禍徒封衛。我公居塵不染塵，便隨一鉢遺甘辛。出家雖非將相事，食菜要是英雄人。臞儒一生用心苦，何曾夢見雞映黍。中丞惜福幸見分，晚食從公當羔羜。
蒙再示佳什不敢虛辱厚賜謹再用韻 陳與義 
先生明經今蔡義，念佛仍師大勢至。食菜不待周顒書，要斷貪殺兼自衛。顔回平生拾墮塵，蓼蟲食蓼忘其辛。先生種福我無禍，成佛定是同功人。兩詩見戒言甚苦，肯賦黄雞啄秋黍。從今但見懶殘芋，不敢求嘗鑒虛羜。
承知府待制誕生之辰輒廣善懷菩薩故事成古詩一首仰惟經世之外深入佛海而某欲託辭以寄款款適獲此事發寤於心似非偶然者獨荒陋不足以侈此殊慶耳 陳與義 
歲星欲吐芒不開，昴星避次光低佪。麒麟鸑鷟紛夾侍，善懷菩薩當重來。仙公風流今幾歲，再託高門瑞當世。買香趁浴驚衆聾，要識此僧今我是。金粟後身何足言，釋迦親送非虛傳。稽首西來大菩薩，住世小劫須千年。宰官說法聊應會，餘事文章亦三昧。世間底物堪壽公，本自金剛無可壞。
遊紫邏洞 陳與義 
我不願封萬戶侯，願向紫邏從公遊。鄆州溪堂虢州洞，未有退之詩可留。水近山流清澈底，竹飽千霜節如此。廊廟之具千金軀，底事便著山巖裏。蒲鞭掛壁一事無，環珮聲中了朝晡。祝融不到林深處，客至五月懷貂狐。徇華大夫無此樂，從渠遮山用翠幙。若問此間奇絕處，但道胸中有丘壑。
研銘 陳與義 
無住菴，老居士。紫玉池，娛晚歲。不出菴，書誦偈。誰使之，踐朝市。入承明，司帝制。如眢井，久不治。百尺泉，來莫冀。古之人，輕百計。惟出處，不敢易。嗟已晚，覺非是。勒斯銘，戒後世。
曾徽言運判出張生所畫馬 陳與義 
槃礴解衣處，胸中應不羣。未呈千里足，空見五花文。良樂世難有，驥駑誰與分。高才喜能事，故遣畫蘭筋。
火蛾 陳與義 
陽光不照臨，積陰生此類。非無惜死心，素有賊明意。粉穿紅焰燋，翅撲蘭膏沸。爲爾一傷嗟，自棄非天棄。
海棠 陳與義 
紅粧翠袖一番新，人向園林作好春。却笑華清誇睡足，只今羅襪久無塵。
燒香 陳與義 
明窗延靜晝，默坐息諸緣。聊將無窮意，寓此一炷烟。當時戒定慧，妙供均人天。我豈不清□，于今醒心然。爐香裊孤碧，雲縷飛數千。悠然凌空去，縹緲隨風還。世事有過現，薰性無變遷。應如水中月，波定還自丸。
紅葵 陳與義 
恐是牡丹重換紫，又疑芍藥再飛紅。妖嬈不辨桑間女，蔽芾深迷苧下翁。
山居 陳與義 
耿耿虛堂一榻秋，人間高枕幾王侯。亂雲未放曉山出，片月不隨寒水流。檢校一身渾是懶，平章千古得無愁。湘波見說清人骨，恨不移家阿那州。
雨過 陳與義 
水堂長日靜鷗沙，便覺京塵隔鬢華。夢裏不知凉是雨，卷簾微溼在荷花。
長干行 陳與義 
妾家長干里，春慵晏未起。花香襲夢回，略略事梳洗。妝臺罷窺鏡，盛色照江水。郎帆十幅輕，渾不聞櫓聲。曲岸轉掀篷，一見兮目成。羞聞媒致辭，心許郎深情。一床兩年少，相看悔不早。酒懽娛藏鬮，園嬉索鬬草。含笑盟春風，同心以偕老。郎行有程期，郎知妾未知。鷁首生羽翼，蛾眉無光輝。寄來紙上字，不盡心中事。問遍相逢人，不如自見真。心苦淚更苦，滴爛閨中土。寄語里中兒，莫作商人婦。
九日家中 陳與義 
風雨吳江冷，雲天故國賒。扶頭呼白酒，揩眼認黄花。客夢蛩聲歇，邊心雁字斜。明年又何處，高樹莫啼鴉。
來禽 陳與義 
粲粲來禽已著花，芳根誰徙向天涯。好尋青李相遮映，風味應同逸少家。
宣風樓 陳與義 
樓迥雲隨畫栱飛，卷簾又映雪晴時。千林凍解陰霾掃，放出青山分外奇。
萬玉亭 陳與義 
萬玉中間作此亭，規模雖小意高深。稚篁畏日生檐下，老樹禁風長綠陰。不道官中盡湯火，誰知鬧裏有山林。公餘獨在斜陽外，百歲頑身萬古心。
句 陳與義 
老對白桂花。
野泊對月有感 周莘  洞庭湖
可憐江月亂中明，應識逋逃病客情。斗柄闌干洞庭野，角聲淒斷岳陽城。酒添客淚愁仍濺，浪卷歸心暗自驚。欲問行朝近消息，眼中羣盜尚縱橫。
明月樓 張致遠 
明月樓前可萬家，鳳山菴下日初斜。風流耆舊消沉盡，空睇寒江耿暮霞。
祭梅州守 張致遠 
四百餘年鰐不歸，七十二灘險莫支。千艘上下無傾欹，波間小艇理筩絲。
觀陳諫議祠有感 張致遠 
權門車馬日騑騑，獨犯天顔咫尺威。願借君王斬馬劍，何慚妻子泣牛衣。丹書到死成羅織，青史平生賴發揮。遥望湘濱成楚些，英魂應逐屈原歸。
百丈寺 張致遠 
微官驅我走塵埃，每到林泉眼豁開。蓮社未容書姓字，又隨流水出山來。
句  其一 張致遠 
曾井有泉消毒瘴，程江無屋祠高賢。
句  其二 張致遠 
三寺樓臺烟霧裏，一川蘆葦畫圖中。
絕句 楊杞 
三間茅屋獨家村，風雨蕭蕭可斷魂。舊日相如猶有壁，如今無壁更無門。
偈 釋景深 
火裏靈苗秀，無根偏界生。諸人如體悉，千里共途行。
辭衆偈 釋景深 
不用剃頭，何須澡浴。一堆紅焰，千足萬足。
題范文正公書伯夷頌後 秦檜 
高賢邈已遠，凜凜生氣存。韓范不時有，此心誰與論。
句 秦檜 
若得水田三百畝，這番不做猴孫王。
句 秦檜客 
傳聞是日慈寧殿，亦把爐香祝帝師。
黄陵廟 陸士規 
東風吹草綠離離，路入黄陵古廟西。帝子不知春又去，亂山無主鷓鴣啼。
句 李善 
無窮基有無窮問，第一人爲第一官。
梁寶寺 湯喬年 
田舍風光迥，僧房意象深。未窮千里目，聊慰一時心。遠樹輕烟入，孤村落日侵。自非真靜者，誰復有幽尋。
拂雲亭 洪興祖 
黄雲收盡綠針齊，江北江南水拍隄。野老扶携相告語，兒童今始識鋤犁。
句 洪興祖 
願公十襲勿浪出，六丁取將飛辟歷。
耕圖二十一首 浸種 樓璹 
谿頭夜雨足，門外春水生。筠籃浸淺碧，嘉穀抽新萌。西疇將有事，耒耜隨晨興。隻雞祭句芒，再拜祈秋成。
耕圖二十一首 耕 樓璹 
東皋一犂雨，布穀初催耕。綠野暗春曉，烏犍苦肩赬。我銜勸農字，杖策東郊行。永懷歷山下，法事關聖情。
耕圖二十一首 杷耨 樓璹 
雨笠冒宿霧，風蓑擁春寒。破塊得甘霔，齧塍浸微瀾。泥深四蹄重，日暮兩股酸。謂彼牛後人，著鞭無作難。
耕圖二十一首 耖 樓璹 
脫绔下田中，盎漿著塍尾。巡行遍畦畛，扶耖均泥滓。遲遲春日斜，稍稍樵歌起。薄暮佩牛歸，共浴前谿水。
耕圖二十一首 碌碡 樓璹 
力田巧機事，利器由心匠。翩翩轉圜樞，衮衮鳴翠浪。三春欲盡頭，萬頃平如掌。漸暄牛已喘，長懷丙丞相。
耕圖二十一首 布秧 樓璹 
舊穀發新穎，梅黄雨生肥。下田初播殖，却行手奮揮。明朝望平疇，綠鍼刺風漪。審此一寸根，行作合穗期。
耕圖二十一首 淤蔭 樓璹 
殺草聞吳兒，灑灰傳自祖。田田皆沃壤，泫泫流膏乳。塍頭烏啄泥，谷口鳩喚雨。敢望稼如雲，工夫蓋如許。
耕圖二十一首 拔秧 樓璹 
新秧初出水，渺渺翠毯齊。清晨且拔擢，父子爭提携。既沐青滿握，再櫛根無泥。及時趁芒種，散著畦東西。
耕圖二十一首 插秧 樓璹 
晨雨麥秋潤，午風槐夏凉。谿南與谿北，嘯歌插新秧。拋擲不停手，左右無亂行。我將教秧馬，代勞民莫忘。
耕圖二十一首 一耘 樓璹 
時雨既已降，良苗日懷新。去草如去惡，務令盡陳根。泥蟠任犢鼻，膝行生浪紋。眷惟聖天子，儻亦思鳥耘。
耕圖二十一首 二耘 樓璹 
解衣日炙背，戴笠汗濡首。敢辭冒炎蒸，但欲去莨莠。壺漿與簞食，亭午來餉婦。要兒知稼穡，豈曰事携幼。
耕圖二十一首 三耘 樓璹 
農田亦甚劬，三復事耘耔。經年苦艱食，喜見苗薿薿。老農念一飽，對此出饞水。願天均雨暘，滿野如雲委。
耕圖二十一首 灌溉 樓璹 
揠苗鄙宋人，抱甕慚蒙莊。何如銜尾鴉，倒流竭池塘。䆉䅉舞翠浪，籧篨生晝凉。斜陽耿衰柳，笑歌閒女郎。
耕圖二十一首 收刈 樓璹 
田家刈穫時，腰鎌競倉卒。霜濃手龜坼，日永身罄折。兒童行拾穗，風色凌短褐。歡呼荷擔歸，望望屋山月。
耕圖二十一首 登場 樓璹 
禾黍已登場，稍覺農事優。黄雲滿高架，白水空西疇。用此可卒歲，願言免防秋。太平本無象，村舍炊煙浮。
耕圖二十一首 持穗 樓璹 
霜時天氣佳，風勁木葉脫。持穗及此時，連枷聲亂發。黄雞啄遺粒，烏鳥喜聒聒。歸家抖塵埃，夜屋燒榾柮。
耕圖二十一首 簸揚 樓璹 
臨風細揚簸，糠粃零風前。傾瀉雨聲碎，把翫玉粒圓。短裙箕帚婦，收拾亦已專。豈圖較斗升，未敢忘凶年。
耕圖二十一首 礱 樓璹 
推挽人摩肩，展轉石礪齒。殷床作春雷，旋風落雲子。有如布山川，部婁勢相峙。前時斗量珠，滿眼俄有此。
耕圖二十一首 舂碓 樓璹 
娟娟月過牆，簌簌風吹葉。田家當此時，村舂響相答。行聞炊玉香，會見流匙滑。更須水轉輪，地碓勞蹴蹋。
耕圖二十一首 籭 樓璹 
茅檐閒杵臼，竹屋細籭簸。照人珠琲光，奮臂風雨過。計功初不淺，飽食良自賀。西鄰華屋兒，醉飽正高卧。
耕圖二十一首 入倉 樓璹 
天寒牛在牢，歲暮粟入庾。田父有餘樂，炙背卧檐廡。却愁催賦租，胥吏來旁午。輸官王事了，索飯兒叫怒。
織圖二十四首 浴蠶 樓璹 
農桑將有事，時節過禁烟。輕風歸燕日，小雨浴蠶天。春衫卷縞袂，盆池弄清泉。深宮想齋戒，躬桑率民先。
織圖二十四首 下蠶 樓璹 
穀雨無幾日，谿山暖風高。華蠶初破殻，落紙細于毛。柔桑摘蟬翼，簌簌才容刀。茅檐紙窗明，未覺眼力勞。
織圖二十四首 餵蠶 樓璹 
蠶兒初飯時，桑葉如錢許。扳條摘鵝黄，藉紙觀蟻聚。屋頭草木長，窗下兒女語。日長人頗閒，鍼線隨緝補。
織圖二十四首 一眠 樓璹 
蠶眠白日靜，鳥語青春長。抱脛聊假寐，孰能事梳妝。水邊多麗人，羅衣蹋春陽。春陽無限思，豈知問農桑。
織圖二十四首 二眠 樓璹 
吳蠶一再眠，竹屋下簾幕。拍手弄嬰兒，一笑姑不惡。風來麥秀寒，雨過桑沃若。日高蠶未起，谷鳥鳴百箔。
織圖二十四首 三眠 樓璹 
屋裏蠶三眠，門前春過半。桑麻綠陰合，風雨長檠暗。葉底蟲絲繁，卧作字畫短。偷閒一枕肱，夢與楊花亂。
織圖二十四首 分箔 樓璹 
三眠三起餘，飽葉蠶局促。衆多旋分箔，早晚磓滿屋。郊原過新雨，桑柘添濃綠。竹閒快活吟，慚愧麥飽熟。
織圖二十四首 採桑 樓璹 
吳兒歌採桑，桑下青春深。鄰里講歡好，遜畔無欺侵。筠籃各自携，筠梯高倍尋。黄鸝飽紫葚，啞咤鳴綠陰。
織圖二十四首 大起 樓璹 
盈箱大起時，食桑聲似雨。春風老不知，蠶婦忙如許。呼兒刈青麥，朝飯已過午。妖歌得綾羅，不易青裙女。
織圖二十四首 捉績 樓璹 
麥黄雨初足，蠶老人愈忙。辛勤減眠食，顛倒著衣裳。絲腸映綠葉，練練金色光。松明照夜屋，杜宇啼東岡。
織圖二十四首 上簇 樓璹 
采采綠葉空，翦翦白茅短。撒簇輕放手，蠶老絲腸嫩。山市浮晴嵐，風日作妍暖。會看繭如甕，纍纍光眩眼。
織圖二十四首 炙箔 樓璹 
峩峩爇薪炭，重重下簾幕。初出蟲結網，遽若雪滿箔。老翁不勝勤，候火珠汗落。得閒兒女子，困卧呼不覺。
織圖二十四首 下簇 樓璹 
晴明開雪屋，門巷排銀山。一年蠶事辦，下簇春向闌。鄰里兩相賀，翁媼一笑歡。后妃應獻繭，喜色開天顔。
織圖二十四首 擇繭 樓璹 
大繭至八蠶，小繭止獨蛹。繭衣繞指柔，收拾擬何用。冬來作縹絖，與兒禦寒凍。衣帛非不能，債多租稅重。
織圖二十四首 窖繭 樓璹 
盤中水晶鹹，井上梧桐葉。陶器固封泥，窖繭過旬浹。門前春水生，布穀催畚鍤。明朝蹋繅車，車輪纏白氎。
織圖二十四首 繅絲 樓璹 
連村煮繭香，解事誰家娘。盈盈意媚竈，拍拍手探湯。上盆顔色好，轉軸頭緒長。晚來得少休，女伴語隔牆。
織圖二十四首 蠶蛾 樓璹 
蛾初脫纏縛，如蝶栩栩然。得偶粉翅光，散子金粟圜。歲月判悠悠，種嗣期綿綿。送蛾臨遠水，早歸屬明年。
織圖二十四首 祝謝 樓璹 
春前作蠶市，盛事傳西蜀。此邦享先蠶，再拜絲滿目。馬革裹玉肌，能神不爲辱。雖云事渺茫，解與民爲福。
織圖二十四首 絡絲 樓璹 
兒夫督機絲，輸官趁時節。向來催租瘢，正爲坐踰越。朝來掉籰勤，寧復辭腕脫。辛勤夜未眠，敗屋燈明滅。
織圖二十四首 經 樓璹 
素絲頭緒多，羨君好安排。青鞋不動塵，緩步交去來。眽眽意欲亂，眷眷首重回。王言正如絲，亦付經綸才。
織圖二十四首 緯 樓璹 
浸緯供織作，寒女兩髻丫。繾綣一縷絲，成就百種花。弄水春筍寒，卷輪蟾影斜。人閒小阿香，晴空轉雷車。
織圖二十四首 織 樓璹 
青鐙映幃幙，絡緯鳴井欄。軋軋揮素手，風露淒已寒。辛勤度幾梭，始復成一端。寄言羅綺伴，當念麻苧單。
織圖二十四首 攀花 樓璹 
時態尚新巧，女工慕精勤。心手暗相應，照眼花紛紜。殷勤挑錦字，曲折讀回文。更將無限思，織作雁背雲。
織圖二十四首 翦帛 樓璹 
低眉事機杼，細意把刀尺。盈盈彼美人，翦翦其束帛。輸官給邊用，辛苦何足惜。大勝漢繚綾，粉涴不再著。
隆山院 宋之才 
危磴盤雲杪，驚濤漲晚空。江山端有待，杖履偶相同。孤塔蒼茫外，千帆杳靄中。誰知丘壑趣，未縛軟塵紅。
觀潮閣 宋之才  钱塘江
風烟未息倩詩催，小立欄桿亦快哉。江面貼天晴更好，濤頭拍案去仍回。晚山過雨亂鬟擁，細舶點空浮雁來。坐待月明寒練凈，片槎直欲到蓬萊。
石柱庵 宋之才 
煉形仙入天聰洞，卓錫僧歸石柱庵。窮勝不知天已晚，歸來藥徑月盈籃。
李伯紀丞相挽詩 賀允中 
已矣經邦業，茫然造物心。人生固有定，天意頗難諶。此日嗟亡鑑，當年用作霖。吾皇方願治，十事想遺箴。
題石橋 賀允中 
敢祈方廣現危梁，千古燈燃共此光。聊試茶花便歸去，杖頭挑得晚風凉。
金山亭呈翁守二首  其一 方廷實 
新亭高敞枕城隈，萬里江山爽氣來。雲外孤峰擎日晚，林間啼鳥喚春回。登車謾有澄清志，覽景慚非賦詠才。太守風流民訟簡，落成尊酒許相陪。
金山亭呈翁守二首  其二 方廷實 
丹碧崔嵬切斗魁，峰巒懷抱水縈回。春歸巖谷幽花發，日上樓臺宿霧開。天近鳳城瞻帝座，雲迷鼇海接蓬萊。登臨誰會遲留意，共折梅花更一杯。
句 方廷實 
書亂床頭無甲乙，鳥鳴窗外自宮商。
白馬井 許康民 
矍鑠平生善用兵，論他薏苡得貪名。不因渴驥遺蹤在，誰識將軍到底清。
寄吳晞遠 祖秀實 
官路聲名二十年，江鄉舊仰貳車賢。推將事業歸塵外，收得功夫到酒邊。解榻幾聞招隱士，炷香終日對韋編。公朝況是登耆哲，早晚蒲輪穩著鞭。
過太平州拜李端叔遺像 折彥質 
東來已數月，弛擔已渺茫。猶喜災患身，獲登先生堂。肅衣拜遺像，依然雙頰光。宛若侍坐側，妙語發天藏。厄窮出天意，人理難度量。所幸言不朽，與世爲文章。齎此復何恨，私淑良不忘。小郎出見我，問知雛鳳凰。他年起門戶，塵滓濯秋陽。世事幾變滅，人生真黄粱。置之不足道，感慨涕淚滂。我行方有程，墳山空相望。
觀汪丞相所藏崔白畫羅漢 折彥質 
山堂漠漠開曉烟，何許大士當四筵。坐忘默識形骸外，持鉢植杖風露前。老龍欲奮屢回首，於菟甚馴非畏鞭。小兒已解辨人我，抱頭怖走成癡顛。豈知畏愛果何物，手裏舍利空燭天。嗟余耳目更淺陋，喜歡獲遇希有緣。神明泰定始一笑，摩挲粉墨心茫然。平生崔白畫常見，邂逅入眼多棄捐。莫言人物斗奇崛，醉裏落筆神助焉。汪公昔入魏帥幕，嘆息鉅壁圍神仙。歸尋十疋好東絹，恰有名手能摹傳。提携萬里到嶺表，尤物自得高人憐。邇來劫火壞諸有，陪都正苦紛戈鋋。無力挽河爲吹洗，披圖感極淚如泉。
湘山留別 折彥質 
寓久渾忘客，臨行似別家。途窮身更怯，秋老鬢先華。生計黄茅合，歸期碧海賒。湘山今夜雨，留我意無涯。
跋浯溪造極圖 折彥質 
浯溪未到已登臨，筆力能窮造化心。我是零陵新逐客，披圖一一可追尋。
跋湘西清絕圖 折彥質 
與山分淺正傷神，蠟屐明朝陌上塵。誰寫湘西清絕景，巧移林壑慰行人。
超然亭 折彥質 
超然亭上鬢毛斑，浩蕩秋風小立閒。豈爲詩情堪過海，只緣脚力要尋山。峭峰斷續天容缺，高壘縈紆地勢慳。回首不堪東北望，桂林萬里是秦關。
濯纓亭 折彥質 
澄練正縈檻，高屏近擁門。偏宜雲慘澹，更好月黄昏。
雷州蘇公樓 折彥質 
二蘇翰墨仙，謫墜百蠻裏。弟兄對床眠，此意孤一世。
寇萊公廟  其一 折彥質 
萊公英特姿，譚笑安社稷。流離死窮荒，志士氣益塞。
寇萊公廟  其二 折彥質 
死謫憐忠愍，生還喜子由。荒祠連舊宅，幾見海雲秋。
留別王六公 折彥質 
六公八十尚占星，授法東坡今大成。此歲得歸言不食，幾時當雨信如盟。誤人功業忍更問，老我林泉如可營。他日疑謀誰爲决，無由重到訪君平。
渡海 折彥質 
朝宗于海固願也，一葦杭之如勇何。著淺驚呼過又喜，此生是等事嘗多。
北歸渡海 折彥質 
去日驚濤遠拍天，飛廉幾覆逐臣船。歸舟陡頓能安穩，便覺君恩更煥然。
留別許廷惠 折彥質 
架空作屋纔容膝，中有道人能湛然。門外紅塵雖擾擾，枕邊清夢自翩翩。君如海燕時須到，我似江鷗日又遷。回首石橋橋上月，與誰同賞第三年。
謝許君瑶 折彥質 
東坡遺物來歸我，兩手摩挲思不窮。舉取吾家阿堵物，愧無青玉案酬公。
全州尹氏觀 折彥質 
當門懸泉一線白，繞屋稻田千畝青。未論茯苓能解垢，且教月色滿空庭。
法輪寺 折彥質 
路轉崎嶇嶺，水藏委曲田。茂林深似海，古剎湛如淵。岣嶁未可到，禹碑真謾傳。西林歸恐暮，欲去又茫然。
勝業寺 折彥質 
故宮餘禹跡，勝地屬僧家。古廟松陰合，幽亭竹影斜。嶺雲吟外澹，山鳥定中譁。譴逐成輕別，空懷客路賒。
句  其一 折彥質 
煉丹垂老心猶健，懷橘當年事已非。
句  其二 折彥質 
石橋步月公居後，橘井烹茶我在先。
句  其三 折彥質 
待公輔佐中興了，乞取袈裟送暮身。
次韻大父曬麥 蘇籀 
西郊歲種十畝麥，自笑不耕惟坐食。吾人一飽已天幸，此外何心更求得。我田長熟無旱潦，玉粒收來堅且好。豈同豪右執券契，虐取多求急於盜。我家治生無奇功，累世守此慈儉風。倉囷不滿非所恤，冒暑一曬安敢慵。長空不見纖雲起，沽酒烹雞會鄰里。炎飚不厭塵滿身，冷餅行看冰上齒。閒居捨此一事無，狥時干祿姑捨諸。信知爲農自足樂，秦相未必賢牽盧。
大父令賦舊扇 蘇籀 
裁紈當團扇，當暑不離手。炎凉一推遷，委擲昏塵垢。蒙蒙縈蛛網，闇闇迷遠岫。人情逐時移，浪自分好醜。一朝被收錄，已迫朱明候。開篋振浮埃，清風亦生袖。有愛必有憎，無新故無舊。可憐漢婕妤，涕泣將爲咎。賢哉楚令尹，無欣亦無詬。
大父令賦捕魚 蘇籀 
寒魚不樂水，遇汕輒來依。溪邊蓑笠翁，智深魚莫知。網罟既不設，釣竿亦罷携。蕭然徒手來，一一收無遺。幽人買魚食，心亦憐魚癡。早知烹割苦，寧如在流澌。世人豈異此，外物常見羈。好在李斯犬，當觀莊子犧。
咸陽縣令求清渭樓詩和何子應長句 蘇籀 
秦如蒹葭未飽霜，四維不舉空豪强。神疲鬼乏赴功利，兆自襄公終始皇。富極薰天力斡地，諸侯西來誰敢當。范雎李斯乘利勢，蒙驁白起先戎行。韓盧前奔宋鵲舉，角逐海內如驅羊。干戈取之刑法治，舉事夸淫惟快意。時移數盡非徒然，直筆汗青遭唾毀。咸陽宮殿無尺瓦，直抵南山是禾稼。山巔觀闕總成塵，清渭東流無晝夜。昔時此水貫宮垣，今日淪漣縣樓下。無復秦娥洗粧水，時有村童飲牛馬。秋波泠泠泛紅葉，春天波蕩桃花節。清名不與世榮辱，混濁何嘗妨至潔。八川分流皆異態，七澤胸中無芥蔕。直須面面倚危欄，殫睹雍州原野火。樓中有客雍門彈，坐上悲歌擊樽壞。何侯精采如琳琅，携詩揖我謂我臧。我今爲子登樓賦，書版一諷悲興亡。
次韻范氏子園居即事三首  其一 蘇籀 
媚蘭多畦畹，黨竹論尺尋。倦矣一枝足，卓哉千里心。氣含湖海姿，名掛羆虎林。長髯罥世累，禿鬢微霜侵。雕鉆久已休，潜伏恨不深。亭丘近來趣，何止如山陰。
次韻范氏子園居即事三首  其二 蘇籀 
沼沚清漣生，沄沄復浼浼。爨清飯不足，歡賞心無餒。金絲撚條柯，酥蠟滴趺蕾。櫻桃與芍藥，春事卜貞悔。
次韻范氏子園居即事三首  其三 蘇籀 
花開且復謝，迴首悲今昨。席月吹參差，臨芳傾鑿落。莎蘋藉醉枕，風竹驚眠覺。賓僚上馬去，烏鳥相呼樂。春光在木杪，花絮相紛箔。酒到忘醇醨，客來無善惡。
耕者得古玉指環一首 蘇籀 
百世繁華墮劫灰，淒凉斷簪并擘釵。淑顔窈窕亦塵土，指環耕出田中來。野人辛勤務稼穡，兩手龜拆闢草萊。未知此環竟安用，但訝光采尤奇瑰。王孫捉麈不辨玉，手面膏拭無纖埃。柔荑纖纖擢紺袖，五雲書勢高崔嵬。金撥收聲飫犀筯，冰遏紅牙誠妙哉。指環不肯貧家售，東鄰女貧人道醜。巧梳墮馬長掃眉，五色紝針工組繡。古人製器知爲誰，今時豈乏春風手。春葱銀甲深藏袖，偕老賦詩須我友。
遊寒谿次醅字韻題九曲亭一首 蘇籀 
幅巾戲漉彭澤醅，尺書間覓來禽栽。東坡居士五年久，真主未遽求鹽梅。扁舟夷猶水刻窟，雙履禿缺峯峩嵬。招揖西山與東魯，迴首閶闔并玉臺。標牓高甍方外景，不染時世毫端埃。倚空千重翡翠蓋，落日萬頃琉璃堆。興酣魚鳥安樂國，喜溢僕馭陶家罍。惜哉二老削舊跡，不論石上并牆隈。碕岸橫舟昔時處，刻劃獨免漫蒼苔。梵剎青蓮舊僧社，徑遂幾合無人開。方今九原如可作，足使四海無凋摧。封章千載垂可否，玉堂黄閤猶儋雷。精義窮神致實用，不變生死無去來。天下書生踐遺跡，棠蔭處處思賢哀。
次韻答晁以道見贈二首  其一 蘇籀 
骨髓緘藏萬古謀，畔牢愁思不禁秋。常憐屈宋鳴中古，不遇丘軻放一頭。文賦東坡推典麗，簡書西路失歸休。看公議論方遊夏，豈數蘇州與柳州。
次韻答晁以道見贈二首  其二 蘇籀 
玉井之泉汲又新，腐陳收拾已空囷。鐵牛城下三年眼，剨見仇池社裏人。
次韻范機宜感懷 蘇籀 
珪組紛紛蟻慕羶，徇人可否冀超遷。傷哉遠略疲中國，慟矣長星出亙天。晉楚春秋書失國，惠昭徒馭竟言旋。朝廷得士爲强弱，郭隗來歸不首燕。
送王機宜歸襄陽侍下一首 蘇籀 
乃公振旅來，河湟新奏捷。詩禮壯齋壇，荆州初妥帖。王郎賦緇衣，旦暮刷燕越。從容挽六鈞，邂逅記三篋。賞奇必先覩，語怪尤欣愜。樵徑曳斑杖，僧窗敷白氎。解頤千慮却，爬癢衆賓厭。轅門熊虎士，鐵面竦長鬣。椎牛赴大釂，割肉揮長鋏。酸寒商公邑，會我縈仕牒。兒嘷羹不糝，女瘦裙剩摺。嫉邪髮衝冠，憂國鬚屢鑷。侯家有美載，寒冬相煖熱。騕褭带青萍，於菟包璅甲。風磴好扶輪，冰溪多病涉。淒凉熊耳下，小雪輕塵浥。升堂語君公，浚治千樓堞。勉勉足兵食，孜孜撫疲苶。政成在簡易，可大賢人業。
黄筌畫金盆鴿孟蜀屏風者也一首 蘇籀 
孟氏觀闕嘗鮮新，虯虯栱桷翔青冥。可憐當年百事足，鬼眼未遽窺高明。鋪首倉琅百樓聳，寶簾珠带關銀屏。風臺露榭敞錦纈，朝朝暮暮吹竽笙。鵝溪白繭冰雪清，黄史舐筆研丹青。屏間觀者誠粲者，醉頰融煖蘭膏勻。金槃滴取宮桃露，點𪑮鉛朱三昧處。融怡宿粉暈嬌紅，一片辭枝三月暮。妙趣忘言心獨覩，花好更教宮女妬。綵翎降趾戲宮廷，啄哺馴和謝籠籞。跖石窺盆刷羽儀，天樂鳳簫鶱欲舉。智者創物仁者守，何嗟及矣何追咎。當時高岸尚微茫，零落萍蓬入誰手。華堂粉壁倚叉竿，五十年前亡是叟。細說盈虧閱今古，我曹知愛當知惡。此間風韻出成都，花上杜鵑啼最苦。見之坐右久彌新，咄咄庸工難與語。
避地詠史一首 蘇籀 
量力難貪督亢圖，馮亭致地禍來歟。摸金公子驅長戟，割地先生醉墮車。乘傳有人延劇孟，運籌何術困由余。鬼方政賴高宗克，雅信周公無逸書。
東坡三絕句  其一 蘇籀 
門庭桃柳人人護，焚屋新遭盜跖餘。鄰社蕭條近尤劇，孫孫子子寶公書。
東坡三絕句  其二 蘇籀 
嶺背泉甘陵谷遷，危亭圜顧尚依然。春蘭秋菊無終古，地上居人世世賢。
東坡三絕句  其三 蘇籀 
爲文赤壁并黄坂，奇韻平生想像中。延目練江咨逝水，舉頭碧落看飛鴻。
過故丞相呂汲公墳剎二首  其一 蘇籀 
元祐推諧弼，乾坤豈小康。曹參尚清浄，蕭傅性剛方。報國無遺恨，興邦舉舊章。累年公議白，名與日星光。
過故丞相呂汲公墳剎二首  其二 蘇籀 
纏綿思舊賦，沈痛八哀篇。宇宙門人盡，謀謨國史傳。高閎人莫及，何代獨無賢。欲說源流遠，還應筆似椽。
南溪太息一首 蘇籀 
東坡曾賞南溪雪，他日流芳好事孫。寒祲稜稜裹崧岱，憂端憤憤塞乾坤。赤囊政爾勞邊吏，白羽多應落酒樽。太息九原何可作，逸才誰敢賦招魂。
舟中懷古一首 蘇籀 
耀德先王不耀兵，汪洋施澤在生靈。孰違天戒并民欲，不愛邦家嗜虜庭。作俑亂生誠有自，覆車勢合亦難停。山河異境傷王導，雲海高翔羨管寧。願以絲毫裨漢室，豈無弓矢斃胡星。愚翁事業空遺臭，經義分明戰血腥。
次韻陳叔易遠別離三首  其一 蘇籀 
晝短宵未明，何朝妾覿君。淚滴九霄雨，愁凝千古雲。鳳藏丹霄晚，鴻遵沙磧遠。樓迥眼波窮，軸折離魂斷。安得葛陂龍，肉骨丹九轉。
次韻陳叔易遠別離三首  其二 蘇籀 
婦慧弗諳事，謂世無離索。洋洋舊依蒲，逐逐難翳藿。衝風遞弱羽，爛漫何鄉落。憂端埒南山，那堪魯酒薄。人力末如何，天公良可託。
次韻陳叔易遠別離三首  其三 蘇籀 
別情荼無苦，訣語若爲道。日近長安遥，山圍煙浪遶。星河通故都，冰雪迫凋槁。迴轅尚茫茫，延頸空矯矯。卜歸付乾策，此策何人抱。
憶雍都一首 蘇籀 
秦漢西都誰復加，茂陵賦筆大非夸。西瞻周道平如砥，南揖秦山翠削瓜。電尾風鬉蹄逸健，蝟髯黧面手高叉。兵微將乏初無奈，賊破功成近可嘉。飄泊荆吳最蕭瑟，厭聞胡漢更紛挐。娛賓北榭忘憂酒，侍燕西川沒骨花。縱被蒓羹當羊酪，未諳艫舫憶驪騧。
梔子花一首 蘇籀 
鏤裁雪羽元同質，合輯龍沈更一家。氣襲禪僧鼻端白，葩敷溪女鬢唇斜。牽纏薌色誠虛幻，結習因緣可歎嗟。芍藥調和傳漢殿，酴醾脂澤有渾耶。
鑒裁一首 蘇籀 
喬公評老瞞，謫仙奇郭令。視遠數十載，偉歟真智聖。破賊此郎子，勿反吾同姓。凡才慁世間，鑒裁惟其證。大奸初難辨，明者獨深省。若人與斯評，厥重如鐘鼎。紛紛女媧土，安在所譏病。惟賢則知賢，絲亂行將整。掩書坐前軒，老眼安敢瞑。
夜飲一首 蘇籀 
微生無限死之徒，瓦解絲棼不易圖。一簣區區裨大壞，力行踽踽競長途。韜鈐籌策皆摧折，文籍條綱總闊疏。誰料孟嘉爲謝傅，笑觀蔣幹待周瑜。
去年一首 蘇籀 
去年胡來清水巖，黄河狹隘冬凌頑。戾如飄風速如鬼，犬豕淫虐豺狼貪。探馬星奔汗流地，猛士眥裂髮指冠。潼雍見兵不及萬，半闕甲胄屯河邊。隆寒身體例皸瘃，亦復勉强橫戈鋋。它司金繒封雍府，犒軍紙襖如泥錢。胡人隔水相笑侮，殺身於爾何值焉。同州告急唇齒喻，無兵赴救誠難旃。元戎鈐下兵八百，蒼頭廝養爭後先。鄜延詔發五千騎，此日收兵姑自全。平時保甲例烏合，縣符迫促揮空拳。甚哉田夫無鬥志，一夕驚走如窮煙。漢將蒼黄結旌遁，虜騎勢合彌山川。關中控弦誠萬騎，忠臣義士力可宣。書生命運亦蹇劣，我師疲少鄰敵堅。却憶長安無事日，談及禍亂爲尤愆。飯囊酒罋誇厚福，捧土揭木皆才賢。生靈未悉坐何罪，髓腦塗地尤蒼天。天公誠能祐戎虜，豈復不解興中原。案圖戎索八百郡，我邦日蹙知誰憐。吳中據江恃舟檝，惴惴慄慄聊偷安。旅人流徙隘城郭，歲事寒薄理勢然。去年往矣不須問，安枕而卧祈來年。
維摩詰一首 蘇籀 
杯杓何人執其咎，脅脅卑卑十年臭。邂逅瓊枝解渴心，京洛豈嘗開豆蔻。博山沈水燒春晝，採英擷萼春風手。九迴蠆卷紆餘秀，尺六仙圍楚宮瘦。癡狂無限熱肝脾，盛詫櫻桃比垂柳。槁木寒灰不二門，禪功道力何妍陋。
偶成二絕  其一 蘇籀 
古風未必今人操，老氣休祈大吏歡。捫腹定無奇士術，蕭然且作野人看。
偶成二絕  其二 蘇籀 
延陵乃有能詩鑒，子路猶爲少讀書。習氣未忘番簡冊，白頭稽古不應愚。
梅雨一首 蘇籀 
柑花銷殞荔殊小，海上雨雲氛氣昏。感慨干戈異鄉客，愁思骨肉與誰論。白魚紫笋清庖隸，盧橘楊梅積市門。作吏天涯何所得，一春黄卷伴芳樽。
張孺人九十六歲簽判求眉壽堂詩二首  其一 蘇籀 
鵲巢流慶嗣如參，鶴髮人間仰達尊。經眼盡知三世事，含飴已看幾重孫。承顔捧詔疏封邑，扇枕溫床不倚門。取數西方無量佛，滿堂氛馥貝多翻。
張孺人九十六歲簽判求眉壽堂詩二首  其二 蘇籀 
蕭同叔子無令笑，緜上之推乃棄官。咸羨此堂稱聖善，累從治劇勸平反。晨昏不怠諄諄誨，僮使皆沾洩洩歡。紫詔又當稱大國，安輿五馬疊榮觀。
陋居一首 蘇籀 
平生甕牖蔀茆菁，江左那無寸土寧。遊宦飄然紆幕燕，陋居粗有讀書螢。浮生佛脚須當抱，亂世儒衣便欲停。天定災祥在淫善，北溟安得勝南溟。
羣盜一首 蘇籀 
貪得不知義，流風紊四維。珪珇實盲昏，黥髠亦覬窺。諒非跖蹻才，競揭椎埋旗。巨猾肆滔天，小醜爭攘欺。立國計安出，顧無以家爲。三州破竹勢，吏卒傷撓隳。越人竟何能，非復尉佗時。壺簞迎王旅，克捷劍之湄。閩府幸宴然，一毫未嘗虧。噫吾有以待，致爾由他歧。殘蘗失追襲，諸將咸思歸。勉哉方伯職，力拯鄰邦危。漳濱拏未解，蜂蝎生武夷。姑息倒囷藏，諄複行文移。近事苟目前，遠憂那敢知。天運未太平，佛力亦其微。武夫勿告勞，儒冠須出奇。知人與安民，此責誠塞之。
秋分一首 蘇籀 
礎濕嵐昏近海多，劍霜清刮手親磨。輪囷馬棧非難整，索漠牛衣且勿呵。好住延陵皋澤去，强同溱洧濟人過。坐令幽谷遷喬木，盛論中原喻尉佗。
范箕叟啜茗一首 蘇籀 
無窮賞物胡名達，希世纖柔不計金。愛雪并花也延命，擲絲與竹却知音。情閒未絕毫釐念，文艷何妨鐵石心。雅倩樊蠻誦長恨，飲茶亦可擬芳斟。
程帥父朝議年八十餘諸人作詩褒詠次韻一首 蘇籀 
郎潛華首寤鑾輿，連帥元戎十乘車。吏道薛公何必問，史才倚相妙稱書。雍容鳩杖朝裾偉，談笑蒲鞭法網疏。萬石恬侯定非晚，閩人安枕夢維魚。
凍雨一首 蘇籀 
淋淋凍雨滴春朝，正月寒威倍凓憀。汩淖不甘勞皁隸，執輿豈必勝芻蕘。素餐致寇思長策，失業疲氓想易招。馴伏强豪蘇餒乏，濟時籌略直須超。
贈蘇文瓘 蘇籀 
推明能隼骨專車，按地談天河洛圖。漢魏晉唐皆貫澈，典墳今昔不荒蕪。君家庭戶聞風旨，吾事分毫等博屠。豈待曲終思雅頌，直緣背癢遇麻姑。預求補益三年艾，深識妖邪九尾狐。博物偉然窺子產，濟時豈必愧夷吾。
酴醾一首 蘇籀 
絆挽風光數丈枝，曳松拖雪不勝宜。濃鉛輕素誰調練，鬰蕙滋蘭無等夷。婆律著人酲自解，昆吾雕玉賞尤奇。攀條嚊蕊思京洛，末利晶熒自一時。
次韻鄧志宏三月辛卯大雨雹 蘇籀 
剝圭碎璧崑山頹，天容黯慘凝不開。隋和抵鵲虎兕吼，陽愆陰伏推從來。雀鼠懷安怖入壁，聲侔海翻星隕石。疾雷破山萬壑沸，急雨懸河平地尺。嘉生春淺纔纖毫，季子禦雹勤嗟嘷。沖沖鑿冰窮谷裏，申豐此說殊未高。
次梅齋嚴韻 蘇籀 
振條裂石寒颼颼，霰集黄昏天爲愁。若蘭政恐遠庭戶，健步斸本移巖幽。斷魂能返神可雪，照夜薰天欲奔月。妖韶敷艷滿東風，膚清骨秀無相絕。
跋思古齋詩卷 蘇籀 
娉然林下趣，仙袂擁書籤。心迹清無滓，情聲慧且謙。瑣窗龜背戲，彤管兔毫尖。十願獨非僭，陶云那得添。
僧庵崖上榴花 蘇籀 
蒼崖有紅榴，照眼風櫺迥。鶴頂磨丹明，猩唇染羅竟。天然同心蒂，物理有殊稟。青鳥蹙絳巾，奇膠綴琴軫。子雲畔牢愁，無偕溱洧贈。思致玉瓏鬆，皎兮麗宮井。江嶠瑣蠻煙，空煩洛生詠。山僧遞形語，呵乃枯禪病。喁諷獨移時，鶻沒天宇浄。
遊鼓山一首 蘇籀 
呼船起柁乘潮平，掠窗飄箔疏雨傾。漱石枕流東道主，櫛風沐雨吾曹行。百尋懸瀑瀉紳珮，兩邊喬木翔枅甍。乞漿滿甌牛乳粥，縱酒下筯駝蹄羹。躋摩頂踵歷蹬術，牽挽葛藟披荆榛。荒浪攙差復奄靄，巀嶭屭贔仍稜層。嘷煙嘯雨猨鶴宅，絕山航海樵漁能。草衣穴處避世士，木食澗飲安禪僧。芝房雲閣無盡藏，月屏風幌長明燈。笑看闤闠一蟻垤，揮斥氛祲投蠻藤。經行石竇解縢屩，飲灌匏杓談淄澠。莫嗔踏碎蒼苔色，莫嫌汲濁陰井清。膏肓泉石有鑒裁，騰踔巖崿試股肱。要識石鼓真面目，立置枕几非繪繒。風吹楊葉此山下，欲問故老知誰應。市朝一夢爭奪際，山海蕭散堪伏膺。
和洪玉甫祕監荔枝三首  其一 蘇籀 
林杪摘星隕，江干疑燒然。香包浣花錦，冰質藐姑仙。巨擘紛璀璨，丁香吐妙妍。唐亡傾國笑，何物免罹愆。
和洪玉甫祕監荔枝三首  其二 蘇籀 
閩中譜殊盛，唐相賦初工。萬點凝霞赤，三危滴露叢。驅蘆抵烏鵲，投李飫兒童。子美吟西蜀，櫻桃先後紅。
和洪玉甫祕監荔枝三首  其三 蘇籀 
瘴鄉駢瑣質，善地最蒲閩。冠絕林間品，難爲坐上賓。蟠桃壽天帝，萍實薦居宸。無逸爲龜策，何煩萬馬塵。
次韻待制王公出示李公丞相鼓山唱和之什不揆蕪累奉和一首 蘇籀 
顒昂經世量，超軼塵秕浄。猗歟尋山屐，泛矣隨波艇。顔筆振巖崖，戎眼清水鏡。平籋青雲步，何如蒼蘚蹬。忘懷挈伯雅，寓意彈韻磬。物外赤松期，域中兜率夐。江溟噓吸際，霞祲廓虧映。龍象千礎攢，簦屩十方并。彌天各縱辯，酌海終弗罄。公侯誠得一，品物將大定。瞿曇舊摽蕝，嵌洞尤奇勝。雷唱澗流迴，石刻惟人競。半山琅玕響，一井玻瓈瑩。松風瀑水合，時鳥慁人聽。慷慨羊鄒遊，雍容裴白並。溪谷有佳色，題品益光幸。渭濱行將獵，詔促預參乘。王公居客右，羊舌偕趙孟。小人繆好事，大冊挾晨暝。擊節穆清風，續騷聊比興。
次韻洪令穀瑞平遠臺 蘇籀 
能賦憑高所得多，海雲巖崿若君何。兼通西竺瞿曇意，欲和南風虞舜歌。怪石甘泉作檀施，長廊古殿蔭多羅。相期正始微言緒，詩眼休嫌俗吏過。
洪子再示論詩之意答一首 蘇籀 
文章三昧亦無多，甄品難甘狀杜何。撚脫髭鬚徒自哂，可憐彈鋏爲誰歌。腐陳點化爲珍玩，翡翠鷦鷯入罻羅。擬續蘭臺快哉賦，後來作者豈容過。
王叔明示長句訝烏澗人不出楚則失矣齊亦未爲得也次韻一笑 蘇籀 
忍對三峯閟兩山，澹蛾三五韻幽閒。王郎賓席自水冷，君須舉玦人捨環。烏澗門階未嘗峻，瑞峯重深一百間。列屋羅帷隔風日，九迴沈水紆髻鬟。使君素負凌霄志，臞儒何以換酡顔。龍香小袖酬綠醑，不管紫雲私有語。美哉江色釀山光，青瑣勤開看煙雨。
次韻王丈豐父待制荔枝二十韻 蘇籀 
葉實根株尚老蒼，龍鱗皋比貴先嘗。千林斷送詩騷酒，三絕無逾色味薌。爛醞恢台養風骨，涵滋沆瀣結天漿。怕寒僻處深於越，贄貢無階遇有唐。葱鬰梧楸共庭戶，風流芝玉秀齋房。剖緘絳錦紛狼藉，瑩手摩尼可比方。頳卵鱗皴雄俎豆，雙珠同蒂媚釵梁。摘憂林薄明朝竭，繆論蕉盧幾許黄。口腹定非孤寓客，甘腴盡道勝吾鄉。峽山高詠詩昌白，韶石英風賦予張。芍藥亦能煩驛置，蒲萄豈必擅西凉。彈圜金橘差堅久，瑛赤含桃詎可雙。逆目提籠過闤闠，解頤夢渴吸湖江。仲宣鴻筆絲綸手，摩詰清才黼藻光。妙絕揀枝牆欲動，纖攕稱擘侍于傍。翰林紀績延真賞，縣長繩愆且彌忘。賜燕行看與懷核，分題今日記升堂。傷時有似少陵杜，上疏豈惟臨武羌。深忌河豚恕瑶柱，沈思橄欖過糖霜。詞情鑒裁俱超卓，促召龍墀獻皂囊。
木樨花一首 蘇籀 
何處聞國薌，珍木秀巖谷。高標蕙蘭枝，妙輯沈麝酷。葉葉秋聲中，霏霏早英蔌。介特有如松，繁華豈慚菊。勃蔚襲軒墀，薰沾滿衣服。情人擢纖指，拾蕊動盈掬。蘼蕪見離騷，苓藿入譜錄。卉裳未可更，鮑肆或爭逐。亂插琉璃瓶，於斯殊不俗。
寒夜 蘇籀 
鐵檠知漏永，熠燿照蚍蜉。三策遺當世，一封陳厥謨。甫田須疾耒，巨浸想乘桴。應猝誠乖用，何名道不誣。
觀兵 蘇籀 
錯捐金带子輿臺，李典張遼安在哉。濟溺我應知大略，摧鋒人自得高才。伍符勤選加搜練，戎閫徐圖妙鑒裁。引領山西十萬騎，中原失御實堪哀。
次韻洪穀瑞模臨皋亭四畫 蘇籀 
退筆殘煤作冢池，庶幾極力更前追。尋源巴峽濤瀧派，得骨柯山鐵樹枝。京口風雲隨叱咤，渭川霆電掃端欹。刻舟事往何嗟及，拙目高心付黠癡。
次韻洪令三月晦見寄 蘇籀 
摻袂東君屬此觴，朱明履運返何鄉。結成碩果鸝鶊語，吹盡落花桑柘光。梅雨聞君醉山閣，麥風招我步濠梁。惜春歲月那相貸，腸斷連山草樹長。
東山一首 蘇籀 
骯髒田官委吏偕，山於吾屬倍青哉。星言輿轎蒙蘢裏，山半振衣囂鬨埃。針水布畦春澤匝，吟風夾路歲寒來。架巖刳木泉悲響，鏁洞白雲花爛開。灰冷虛堂敷白氎，爨清一飯脯青苔。欲求出世三空義，一咄疏狂道眼裁。
程帥新作止戈堂索詩謹賦三首  其一 蘇籀 
建州氓隸敢滔天，亂領妖腰伏乃愆。獻馘牙門森㦸纛，解嚴後廡戢戈鋋。勞歸宣潤奇材客，勅賜番禺饋米船。勸課蠶桑陳俎豆，頑愚悛悟悔從前。
程帥新作止戈堂索詩謹賦三首  其二 蘇籀 
都士萬家吁盜守，日行三百檄書馳。蠻刀短楯相繩擿，章甫毛錐亦可支。三道來攻吾設儆，千艘利涉爾焉知。三州十萬歸農畝，櫜戢無窮歌頌詩。
程帥新作止戈堂索詩謹賦三首  其三 蘇籀 
楚王禁暴慚京觀，漢世殘民闢徼邊。伐叛從來非得已，修文自古屬高賢。禽魚草木無垠惠，鄉校康莊議論妍。盡悴使君朝聽美，不然海國豈安全。
連雨偶成二首  其一 蘇籀 
檻櫺生菌地生衣，釜甑有魚盤有薇。適俗簪裾取縈挽，累人口腹得嶇崎。行看海霧江雲盡，却放風臺月觀輝。撥置圖書絕欣慨，一巾一鉢款山扉。
連雨偶成二首  其二 蘇籀 
愚翁夸甫骨應寒，宇宙因誰危與安。治道灼知斯鞅妄，中興竊擬導安難。文章一伎真何益，得失他年極易觀。私喜崔駰薄班固，繆賢朱博毀師丹。
雕木工 蘇籀 
君不見嶧山高崖斯相蹟，棗木刻模真並失。又不見深之袖手安國碑，帝悟百牛掀倒石。秦唐二子皆有聲，何必今人不逾昔。拙工礪器雕不已，印版傳書差可貴。方趺圖首效碑影，穿鑿膠黏總紕纇。鳳山之水生瓊玖，斲磨光澤堅而黝。文章光艷照千古，玉牒萬金吁可剖。刊劖四海多名手，何必區區鎸腐朽。
送朱喬年被舉薦監石井鎮 蘇籀 
石井鎮初騰一鶚，管城子健斡千鈞。已然自足雄吾黨，其進祇應軼古人。衣被卉裳殊欲慣，解捐犢佩猾商馴。萬鍾他日扶危手，五斗怡怡爲奉親。
奉和秘監洪丈迎諫議徐公建除之什并次元韻 蘇籀 
建極翊皇輿，蓬廬懷致主。除書肆時夏，提綱衆目舉。滿朝想風采，愛及巾墊雨。平平戒自守，落落進攻取。定傾繄其人，防秋今尚暑。執輿岣嶁嶺，櫛風閩海浦。破的出新詩，江山繚樽俎。危機見未萌，剛鯁殊不吐。成憲萬方瞻，作者七人數。收召無遺賢，商山非爲呂。開悟堯舜心，亢宗誠刻苦。閉門踰厥垣，孰與驅馳許。
古勸學行 蘇籀 
昔歲原伯魯，前日棘子成。所謂悉常事，野哉亦苟生。豈知負孔聖，義理如何行。善飯斯爲福，食肉其堪盲。六籍漫不省，千載誰辨明。秦時害文維法吏，趙高趦趄誑當世。小夫無知信可恥，大官不學粗且鄙。深思博問如其智，精義入神以致治。從來廊廟須奇策，乃用弓戈爲快意。孔明澤中梁甫吟，著表行師肯倩人。呂蒙孜孜窺往事，知新益解圖當今。橫槊胡爲忘試藝，不文不武伊何遵。嗟予貧賤年將老，學古憂時滿懷抱。斯民陷溺豈無說，天下復平要有道。子思立教自明誠，伯業華巔愈貪討。
夏旱一首 蘇籀 
陽厄會百六，驕亢慘如燬。素秋垂二七，十旬赤千里。土田靈龜坼，水車渴烏柅。歷時書不雨，槁矣吁田穉。雖然海有潮，何堪井無水。塞鼻炎煙鬰，吹面江風靡。憬俗雪不降，炎洲冰詎履。虐魃豈勝誅，巫尪窘臞悴。雩禜按典彝，祝史殊跛倚。資舟舟已盡，振廩廩餘幾。枵然望雲漢，邈乎嗥屏翳。戎虜未入朝，耕戰誠勞勩。收募聯什伍，倍蓰給餉饋。伊人虧顆粒，主者遭忿詈。覆載疑亭育，蘧蒢視生類。作爲三日霖，霶沱萬事理。焦枯已不救，根蘗或可冀。疲民億萬口，生生荷天帝。侏儒一囊足，孤寡千箱賜。三軍盡鳧藻，邦邑豈小乂。
張子安求無外道人挽詞  其一 蘇籀 
奉匜誰過仲卿賢，獨泣牛衣枕淚眠。墨誤唾花衫未故，詩題摘葉柹猶鮮。悽凉玉雪卿卿意，惆悵房櫳步步蓮。撫念琴書舊同賞，爵名重刻更巍然。
張子安求無外道人挽詞  其二 蘇籀 
芙蓉城闕宜通籍，姑射山頭素卜鄰。舉世難工斷腸句，何時再得捧心人。芝蘭奕代傳遺懿，玉樹千年鎖暗塵。珍重清風入襟袖，每篇佳處想精神。
閩中秩滿一首 蘇籀 
蠻府同僚問字奇，老成衣鉢舊箴規。颶風不訝飛黄雀，汙瀆猶將貸病鴟。前日幕謀非妙伎，今時民瘼愧良醫。徑從南浦携書笈，吉貝裳衣皂帽帷。
次韻洪穀瑞見和 蘇籀 
此間空洞最無奇，整整從繩僅滿規。併譜沈薌及苓藿，公言羊質錄鴞鴟。禿巾鮑肆穿芒屩，爭席畦丁與馬醫。海浸冰銷元凱癖，玉杯繁露董生帷。
招范子儀登昇山次范韻 蘇籀 
束带殊憎市聲沸，幅巾聊復隱居尋。凌虛馬鞍林巒表，滴翠駝裘澗谷深。箇裏膏肓空自許，何期煙雨撓重臨。長瓶大白開狂喙，絕海驅山歎未禁。
送范比部持節廣東 蘇籀 
羊城使者神仙中，苒苒叱馭凌雲蹤。繡袂吾徒强摻執，解手一舉南飛鴻。君侯烜赫標肉譜，文正烈祖忠宣父。典刑付託呼所鍾，經國風規儼如故。傷時嗟我思古人，遺直茂勳君世嗣。春秋主盟由范氏，不戰屈人從范智。備嘗世故無難易，出入淹迴俱掌計。世推汲偃似長孺，共懷下惠賢展喜。鳥言夷面吾氓耳，豈弟公清渠自理。聲華本實警蠻貊，鋒穎天然加峭利。轉糧遵海爰究度，併按三河應不避。追車少日便還朝，首出儒林冠循吏。
與可墨竹二十韻 蘇籀 
天工奇水墨，晴景照檀欒。影動嵇阮愛，筍穿淇渭干。禪翁三昧力，老手一揮間。意匠先鶻落，心造忘筆端。芥胸極蓊蔚，振袖疾飛翰。道妙進乎伎，自得即之安。剛耿在眉睫，歲寒出脾肝。動色娛傾耳，可聽非惟觀。颯遝掀翠羽，交戛敲琅玕。雷驚碧霄聳，風倒懸崖攀。雨霜斜重勢，龍鳳飛鳴竿。勁挺加掩冉，英奇閱雕殘。緹繒釘牆仞，秀絕襲衣冠。備悉湖州派，恨不彭城看。不可無此君，寧可弗至膰。買林自虧蔽，折檻縈叢攢。房攏侍便嬖，園苑隔扃關。要見一室中，幸容四壁寬。此畫會通靈，請公牢鐍緘。王侯儻奉借，定鏁空厨還。
次韻范子儀怡山飯訖訪王仙君舊迹一首 蘇籀 
雲衲撞鐘集，鶴衣輿轎來。暫沽彭澤酒，豈礙太常齋。道釋縱橫說，門庭南北開。皂叢天籟響，棋罷想龜迴。
次韻范子儀東山之什 蘇籀 
東隅嶺嶠紆層出，濃翠春粧日夕佳。僧老林丘黨猨鹿，地靈山澤產龍蛇。井泉移得天台脈，洞壑時開閬苑花。可笑籃輿趁斜日，白雲迴首梵王家。
次韻伯業賦詩相迎喜予解秩一首 蘇籀 
長衾大枕寢將安，猘子成擒路不難。充類未應於義盡，去官無責本恭寬。兵戈銷弭非吾力，冠劍疏慵强汝彈。新歲舉觴嘉善禱，掃清崧潁並憑鞍。
次韻洪六丈舍人蘇黄馬券一首 蘇籀 
長鳴天廐起毛龍，萬馬皆喑一洗中。立仗式儀稽馬叟，解驂牽賜有裴公。累年兵火蘇黄蹟，舊券山河带礪同。攬筆詩翁擬騷雅，雄然臺閣快哉風。
汲東坡所浚井一首 蘇籀  西湖
帥貳英英駐節旄，繼唐流澤便滔滔。源深東絕三橋市，漲縮西湖二寸篙。溝駛甃堅無旱潦，瓶翻筒漏飲豚羔。私家誦佛千畦稻，官帑收功萬斛醪。
旅舍中秋一首 蘇籀 
蘆笙茆茹野人編，竹几藜床已侈然。月滿光臨感珠夜，風高冷過曝衣天。酒浮爐肆人呼友，雀啅梅花鷺睨蓮。靜士兀然方止酒，舊琴不計有無絃。
小僧乞其師靜悟塔銘一首 蘇籀 
劫火吳宮盡，耆年亦已殂。勤拳依佛敕，精苦是僧摸。願力歸兜率，宗風化給孤。禪心不淪謝，楚些漫招呼。
將軍一首 蘇籀 
將軍義勇名，蜂蟻嘗旅拒。俯邇建赤油，超摇揮白羽。不辭援鼓桴，豈以遺君父。匈奴恨未滅，致官逾噲伍。麾下例千金，赫然士豫附。家庭樹曲旃，天街騰露布。平昌平恩侯，議論寧肯忤。萬金十千戶，募將斬亡虜。列屋鏁名倡，連車載清酤。用錢取水衡，卜宅凌武庫。山岳勢能移，震電赫憑怒。畫地成江河，鼻息吹雲霧。私鬬患不怯，公戰則先務。可憐金玉帛，殊勝煙埃土。嗟彼紳佩儔，索漠何太窶。試移名將傳，予汝頻晤語。
夜凉 蘇籀 
白屋秋聲裏，蹉跎旅食春。挑燈魯酒薄，拊枕越雞晨。學術家傳業，風流德有鄰。似聞川陜捷，吾道付峨岷。
題張公文潛詩卷一首 蘇籀 
羣才奔正始，辨論軼髯卿。諸老力推轂，斯文有定評。龍旗叔孫氏，金筆左丘明。杕杜嘗嗤點，椒蘭足陷傾。窮途乖黨侶，陋屋掛冠纓。彰炳流千載，嗟咨奠兩楹。桑枌墮兵火，簡札落寰瀛。態度雲霞蔚，瑰奇珠玉生。淵停真可挹，川駛不留行。機杼班揚舊，笙竽陶謝并。風騷齊穆若，郊島埒低平。百末芳蜂採，千岐理刃迎。斧斤皆閣束，鑿枘自天成。大論尤宏博，短章工冽清。精微演孔佛，剛毅獎周京。糲食何曾饜，高標不朽名。斐然愚小子，欽詠有餘聲。
國士一首 蘇籀 
五陵少年銅乳臭，哲肅何甘作牛後。曲合汙世鄉愿徒，俗學聾瞽紛蕪莠。文士規模正始間，風流可喜未曾有。志士機敏常濟務，斡旋金穀捷趨走。取亂尤須見兵勢，料敵先應决攻守。至言碩畫安危機，却顧前思能審究。服戎角力乃兵耳，入幄造膝直禦寇。人心天意歸有道，務穡訓學臻富壽。自古迂儒無益算，蓋世奇才實天授。誰能剡牘出公言，明年定取單于首。
聞舊曲一首 蘇籀  西湖
短舞長謳撩性情，狗翻砑鼓醉承平。六么花下西湖集，三疊雲凝玉塞聲。治世之音豈淪謝，淫哇已極返和清。關雎正雅終知律，前聖嘗云畏後生。
中觴二絕  其一 蘇籀 
欲瀾秋水剪瞳人，愁絕春山傚玉真。擘了荔支拋荳蔻，送鈎非復近前嗔。
中觴二絕  其二 蘇籀 
珠貫筍彎奇出倫，龍蘭入縷疊文茵。芳年長好長歡夜，滿意同心同夢人。
題兩黄仙人鍊丹山頂一絕 蘇籀 
絲毫觸石千山澤，喙吻傳聲萬壑雷。信有蘚書標洞府，不應俗駕半途迴。
平津一首 蘇籀 
布衣海上看羣豕，金門晚躋作三吏。漢主功名氣薄雲，柄用儒術親且貴。曉通當世博前聞，自得春秋有餘地。臣節儉約君道廣，烜赫顒昂仍布被。蒼海西南罷遠征，懇棄朔方違詔旨。發策不如朱長史，庭論依違何委靡。議誅郭解沮卜式，山東鄙人殊不鄙。流輩紛紛稱職難，黄髮鬖髿保終始。
皇甫一首 蘇籀 
吏部初學除陳言，學成理達無可刪。腐朽點化皆不凡，有如黄河出崑崙。魚龍萬怪隨濤奔，志氣剛偉充乾坤。灌溉所短誇雄渾，篇什性情禮義根。亦曰餘事期知文，弟子皇甫同光塵。師說豈不明淵源，首推燕許潤王綸。明堂郊廟嚴且尊，嗚呼古人弗妄云。研鉆百家窮典墳，兩賢纂組承華勛。演敷奇致開妙門，盪耀四海蘇頑昏。
中壘一首 蘇籀 
更生傾側四斥已，精誠所祈格天地。著明深切安危機，同道蕭周數人耳。不容何病見君子，節義政應强國勢。倖卿權尹豈嘗無，忠正得朋僥冒柅。可憐孤直援又寡，惡惡如風力排詆。漢皇聽納知其忠，左右側目爭摧圮。親親公族人莫比，按據春秋憂變異。蕭張戮死正人空，挫姦救危寧畏忌。勤勤請抑外家權，社稷安榮長久計。二十餘年列大夫，痛切皇輿難坐視。當時不謂秦無人，異世知音誠歎企。亂生禍重英傑資，無競維人當樹置。絳侯博陸在巖廊，高武不復憂劉氏。胡爲一簣障江河，諫鼓屢鳴那得濟。
甲寅歲雪一首 蘇籀 
冬燠陽淫遇上春，飛霙爽徹浩無垠。凌霄據壤平窪凸，破塊抽萌蝕腐陳。皎潔肌容宜夜覿，培堆靀鬆詰朝新。勻勻帝澤烝民粒，止止人寰世界塵。野渡舟沈堆鷺羽，豪家堂下散瑶珉。袁生高卧誠清尚，慧可安心奈苦辛。
程待制邁父求挽詞  其一 蘇籀 
從班有子蒔陔蘭，三貴相承德齒官。政理庭闈貽濟美，暄凉枕席問平安。箕裘桑梓人欽羨，滫瀡膏飴養色難。千乘送車傾井邑，劍留傳寶涕汍瀾。
程待制邁父求挽詞  其二 蘇籀 
太古衣冠綺季風，厖眉鶴骨似霜松。一枰瓜葛爲嬉笑，奕葉芝蘭真睦雍。珍具乞言端有屬，搢紳歌詠慶惟鍾。歸全五福殊無憾，密印行將一品封。
題僧寮白瑞薌一首 蘇籀 
芳蕤何蒨絢，尤物真旖旎。五葉映雕欄，三椏駢粉蕊。妍分春月魄，香徹肌骨髓。壁觀艷成魔，鶴林神作祟。豈特梅可簪，殊勝麝多忌。野藋與戎葵，猶堪解其穢。
韓簿之常山送行一首 蘇籀 
蒼隼卑飛亦將擊，素琴不擬貴高張。勾稽俛首親朱墨，甘旨役心謀稻粱。吏幹能稱追伯仲，朝端近例寘周行。題名塔廟經坊市，俯瞷煙雲越澗岡。相勉三餘牽著擬，助栽九畹待芬芳。縶維騏驥初從軛，强勁蒹葭要飽霜。縣小官閒無甚責，秩卑俸薄又何傷。公田私畝工夫遍，世閥前修在激昂。
紬史 蘇籀 
延陵皋壤决歸歟，習氣過憂觚不觚。何怪倚門嗟抗髒，近來合樂寵侏儒。過關自欲聞雞唱，居肆何須較馬摸。乖合偶然非汝力，迷途先覺解攣拘。
著書 蘇籀 
著書前古老虞卿，何必窮愁學乃成。駕說精心是家訓，修辭肆筆體人情。少年竦躍文章慕，老去沖融道術鳴。流略從今皆指掌，粗令衰世不喑盲。
大塢山寺 蘇籀 
巘谷窈幽深，映發杉松嘉。擊鉢半喬木，燒香亂煙霞。穹林擢峭壁，攙竦迴環遮。四合山復山，泉籟音響譁。清致滿樓閣，道人心靡他。寒磵柹栗秋，暗窗秀枇杷。倦飛暫投迹，脫兔無復罝。茹粲鹽酪空，解釧與笄珈。餘生愧語偷，逆旅即住家。戰鼓震淮甸，雄師奮爪牙。儒士繆揣摩，戎韜政紛拏。才智爲人謀，何事丘中麻。冥鴻跨海岱，逝水悲榮華。曠哉遊方外，心迹同幽遐。
幽栖三首  其一 蘇籀 
去去追濠濮，悠悠平渭莘。荒凉羅雀處，寤寐叱牛頻。鴞炙逢希闊，萍虀適醞醇。自謀螻蟻穴，何以拯斯人。
幽栖三首  其二 蘇籀 
豹霧谷容晦，虎風林響寒。通宵喧澗瀨，出日照嵐巒。掩卷妨作樂，搘筇詠考槃。王孫有窟宅，吾道尚艱難。
幽栖三首  其三 蘇籀 
三芝羽人佇，五誡壞衣脩。農圃日用事，芻蕘無幾求。林丘識真趣，城闕罷菟裘。揮斥塵勞客，平生爲道謀。
臘雪一首 蘇籀 
吞屋糝空嗥越犬，如椽懸乳戰吳僧。皛然一色紛無際，飄瞥羣花散却凝。人迹禽飛遭屏絕，竹端松頂重何勝。將軍逐虜弓刀濕，坐幄書生能不能。
晴日縱步二首  其一 蘇籀 
窮臘末垂風景和，久遊誠是我陵阿。牧童笛遠雞鳧散，獵戶弓鳴猯鹿多。季雅濙濙疑蜜釀，木奴小小似金槎。起溲十裂吳羹釅，止酒陶詩但獨哦。
晴日縱步二首  其二 蘇籀 
雲際潺湲入下田，田塍級級逗平泉。羊腸犖确褰裳過，蝸殻跧藏插槿邊。荷蓧何人行嘆息，饋漿與客更留連。丹霞翠霧皆招隱，一抹殘陽衆木顛。
和卷中韓子蒼梅花三首  其一 蘇籀 
先開媚晴昊，孤艷斷魂時。遶樹沈煙度，凌寒檀暈披。參橫明月觀，雪細影娥池。結實冥冥雨，君看雀啅枝。
和卷中韓子蒼梅花三首  其二 蘇籀 
凍枿雖臞甚，含英山意催。斲冰衝曉色，綻綠透春迴。健步故人信，流芳好事杯。不論山水僻，往往拾香來。
和卷中韓子蒼梅花三首  其三 蘇籀 
國香傾國色，天質殆天憐。含笑冰崖側，無言石瀨濺。湘娥愁暮倚，孫令馥終筵。卜夜多松炬，玉容殊更妍。
留別趙大年并姪十七秀才  其一 蘇籀 
晉公賓佐選，英毅冠朝端。三日拂冠劍，一時增羽翰。世家存器質，國論佇圖難。從此拋經卷，青氈拜近官。
留別趙大年并姪十七秀才  其二 蘇籀 
君年有餘富，我老漸來侵。莽蒼麏鼯野，峙停鸞鵠音。藜羹秉觚牘，篳路向山林。商略古人意，孜孜不患深。
瑞香一首呈韓子平 蘇籀 
未拆嬌紅淺紫駢，差差衆葉翠翹然。誤稱蘭艷風流冠，且縱桃夭萬一憐。列檻閉帷增峭烈，訴杯閣筆負嬋娟。司花處子春風面，醲態奇香想象焉。
金華邵氏面山臨溪而居又架木爲亭雲林丘壑之勝趣乃兼得之邵氏求其名予誦東坡江郊詩名之曰蒨絢題一絕 蘇籀 
茂林翠巘碧潺湲，凉月白雲飄素筵。几杖逍遥領其會，佳哉蒨絢有餘妍。
大暑憶靈隱寺冷泉一首 蘇籀 
我念熱客辭，懷哉冷泉遊。此水暨此山，清便物殊尤。澄渟快一生，晶澈奪兩眸。青瑶碧玻瓈，三頃方能侔。澡雪戲{山豦}間，大川漫悠悠。浣瀹鑑臨際，千仞險何求。面堂浸几筵，汎槳颺扁舟。泠泠析酲惛，一一數鰕鰍。當階掬珠璧，欹枕拖綸鈎。雷霆落閘喧，雪霜浮澗流。京江謝潔滑，苕霅雄偏州。月夕了無滓，暑天常似秋。拜塵付一咍，汩泥亦包羞。願浴岐山鳳，勿飲荆州牛。
苦熱二首  其一 蘇籀 
示病劉松殊不飲，爍燔汗眩兀如癡。塵囂堀堁東山扇，汩濁祇慚叔度陂。茗汁粟漿迴渴夢，大門高屋憚炎曦。生靈惴惴苗同槁，救暍哀祈風雨吹。
苦熱二首  其二 蘇籀 
越吟吳詠兩參商，我那皋原儂水鄉。赤地千倉待舂簸，炎飚九夏劇晴陽。雲霓不族訟風伯，雷電慚勞驅畢方。獨卧嗟咨龍伯懶，夢乘天駟灑淋浪。
題徐師川詩卷一首 蘇籀 
學究村村自謂賢，西京涇渭派淪漣。古人聖處工研貫，新義阿時力洗湔。炳闊多聞包宇宙，閴寥餘韻出蹄筌。飄然徑造騷人室，老憤應加視後鞭。
不雨一絕 蘇籀 
雲將礮車來禦敵，雨師箭鏃插于房。西成一顆望千滴，跋扈朱明未可量。
校讎古史二首  其一 蘇籀 
炎犧分紀到先秦，散脫前聞待發明。處士妄談紛戰國，專門阿黨蔽西京。塵沙滌蕩川歸海，故實符同史與經。夢奠老人遺意得，摩天巨刃不留行。
校讎古史二首  其二 蘇籀 
貌從周孔譏誣僞，臆斷詩書悉抵梧。悟鑒精明原本末，討窮商略較錙銖。所存偶免隨秦火，不喻遺忘笑漢儒。理勝凜然詞旨達，知音儻遇聖人徒。
次韻范才元中秋夜 蘇籀 
常娥偕婺女，萬里玉京會。雲璈闋未終，莫靄黯愁對。真人一謦欬，開闔隨霽晦。寒波揚廣廷，清光一年最。頃刻人間世，銀色化諸穢。法士屏杯杓，癡兒戀珍貝。皆言此宵樂，復欲何時醉。蟾宮正植璧，星潢亦委佩。
晚秋偶成 蘇籀 
生涯一笑槁梧橫，葉下寒波收潦清。金鈿露香花近信，乳泓雲撥酒新萌。岷人罷賦家四壁，洛客懶吟棋一枰。流落粗疏分樵牧，故人衮衮任公卿。
僑居 蘇籀 
買僮貸宅愈迂疏，穎士皆能講舊廬。典學前聞質郯子，天人定勝取申胥。未應孤負囊中筆，粗爾消磨架上書。借問棼絲誰任理，豈惟短髮每晨梳。
次韻伯父茶花  其一 蘇籀 
鳥咮傾藍雨春霽，瓊芳入眼霧冬昏。一枝膚雪壺中曜，靜几低窗養晏溫。
次韻伯父茶花  其二 蘇籀 
真態妖香自不言，斲冰修月妙無痕。直須嚌啜松風碗，豈患詩魔渴醉魂。
北榭 蘇籀 
坐消床刃肘生胝，寓目危亭汗漫期。奄靄煙嵐客愁絕，高明茨葦屋云誰。治城廛肆吁吾有，近市塵囂懶汝移。金剎仙梯霞祲近，雲軿風馬往來馳。鶴鳴華表青田志，雁引邊沙朔氣飛。越北燕南紛會解，傖音憬俗寖相知。藪丘水竹揮毫助，友愛朋從攝袂隨。老鈍貪追仲宣賦，達生不泥子長奇。
陳翁妻何氏挽詞 蘇籀 
馴和乃宗競，攻苦更家豐。不失蒸嘗職，無非女士風。南陔泣笄冠，中饋歎光鴻。夜績燈誰續，承承錫祚隆。
潘舍人求父朝議挽詩 蘇籀 
紫微內史世常揚，鶴髮尊榮侍膝旁。桂籍連枝皆挺特，蘭陔六藝競芬芳。雲霄門閥公侯拜，藻斧淵源典冊光。水擊三千由積厚，天資九十恃康强。青衿縞素行師服，輓鐸謳吟廣柳箱。大啟新阡高冢舍，義方不羨竇家郎。
寄呂德元時爲督府屬二絕  其一 蘇籀 
稍費江南萬側釐，多謄符檄喻亡齊。寬然折箠可入汴，已見票姚擒日磾。
寄呂德元時爲督府屬二絕  其二 蘇籀 
祖生晚節並劉琨，獨免聲消賈謐塵。虎士淮淝初小捷，謝庭蘭玉絕常倫。
靈巖寺偃松一首 蘇籀 
直哉十尋幹，亭亭無附枝。紆哉獨縱肆，蟠據何離奇。垂髯鬰千霜，蛟臂犀兕皮。揉剛爲謙屈，至高而聽卑。攀玩凡幾曲，凜冽英雄姿。傑卓矧尚同，擺落造物爲。進乎繩纆外，詭異有所施。激耳奏竽瑟，超世騰龍螭。橫秋老氣逸，軼材那紲羈。高可容冠輿，清甚生泠颸。先容器萬乘，愛身恐無辭。抑抑衛武公，逮下文王妃。筇竹與酒壺，掛空憩寂時。客來秋冬際，狗駟車雞栖。有僧捫翠拂，擎跽求此詩。
送韓少汲萍鄉尉 蘇籀 
大門人望舊旌旄，嶺表瀧頭罄錯刀。中饋從誰合紅巹，郵亭自詭絮征袍。青衫九品非君慍，黄卷連車慰我曹。蘭蕙滿山山水縣，遥知放意詠離騷。
讀范龍閣五丈奏議三絕  其一 蘇籀 
撫編屢歎才謨遠，早歲升堂拜若人。亹亹聽言皆破的，龍蛇蟠屈負經綸。
讀范龍閣五丈奏議三絕  其二 蘇籀 
奕枰著著窮機變，庖刃恢恢中會通。世俗吏能那並比，汗顔血指竟何功。
讀范龍閣五丈奏議三絕  其三 蘇籀 
九原英魄誰能作，規略千條殆可尋。佐佑艱難揣夷狄，似茲舉措好爲霖。
題南圃一首 蘇籀 
妖嫺十五餘，清春破瓜初。婉膩詎如玉，凌風素雲裾。鶯燕妬聲實，窈心自有夫。取憐逆萬目，白地腸應無。惶惑少年士，逐麋不顧菟。傾囊買消渴，借問誰家姝。
送都屬八舍弟桂林買馬一首 蘇籀 
夷德貪婪漢財賄，莫惜金多能使鬼。噴玉難拘伏波式，上駟超摇獻天子。子今叱馭湘南裔，桂嶺下下復高高，鳥驚獸駭征人喟。當官官事從容理，思馬斯臧由此始。電尾風騣未平齒，絕壑踔山如歷塊。執驅效牽髯校尉，槽櫪經由書殿最。謝公總統修戎備，二柄德刑兼兩寄。不矜吾黨愈推能，宵旰潛心活國計。雜沓英豪乘虎騎，日闢神州一百里。
望道一首 蘇籀 
少年相尚依阿語，老大迴看不住心。望道尊師豈盲進，憂時論事敢浮沈。侏儒飽死嗤方朔，懸罄饑貧類展禽。好古宜交魯衛士，豳風咀噍有遺音。
疏懶一首 蘇籀 
妨人作樂屏書籤，閣筆無情復强捻。執御祇應曩規範，鍛金不假別鎚鈐。花開咄咄人清苦，鳥哢聲聲夢黑憇。出世世間皆有道，糟醨餔啜量難兼。
臨雙溪一首 蘇籀 
汪汪西步桃花候，去去南巒蒼狗雲。日煖汀沙牧人夢，春嬉鳧鶩野夫芹。繚郛左右交流澮，彼岸烟昏漲梓枌。頷首悠然辨真趣，會心比況有奇聞。
憶京雒木芍藥三絕  其一 蘇籀 
熟美酣馨迸佳瑞，暈稜紅碧化神工。根株肇自韓郎染，葩蘤人間一洗空。
憶京雒木芍藥三絕  其二 蘇籀 
沈薌亭北壓欄桿，眩耀熒煌障幄寬。不薄官梅伴飛霰，只饒蘭蕙楚騷寒。
憶京雒木芍藥三絕  其三 蘇籀 
廬陵涑水携參佐，媚紫嬌黄左與姚。何物山丹衒流俗，雒生懊惱慍蓬飄。
睡起一首 蘇籀 
身將抱甕灌田疇，老大徒傷鬢已秋。滯念生緣寧故我，濟時及物勉前修。勃磎行世終剛介，重惜尤人返自求。塞馬未嘗矜得儁，湘猨不在較羣猴。
送才元長樂倅 蘇籀 
東省西臺除吏目，軼才勿謂得途賒。孰云相貳徒勞職，政恐東南弗復加。常衮頒宣禮翹秀，仲翔好事走幽遐。口占十吏傳州檄，指畫千條靖海涯。榕木覆街飛皂蓋，荔園供餉赫凝霞。政平訟簡清如水，能賦登高墨似鴉。咻彼夷音姑洛詠，歸來越橐換吳娃。摳衣岑范欽高致，談舌瀾翻潑貢茶。
秋夜聽雨一首 蘇籀 
蕭騷闇響空階滴，復值幽人對榻時。旨趣逍遥稱漫叟，鋒鋩扞格愧神錐。願擯謝萬令閒處，實藉陳平屢出奇。心境卧輪非別伎，少年狡獪赴無爲。
廛居一首 蘇籀 
廣輪函丈中唐甓，安得青松柏篠柟。蘭菊葵荷聊代匱，鳥烏鵞鴨粗相諳。中田他日規蝸舍，諸巘白雲縈翠嵐。耕殖自營天韻佚，世芬妨道豈宜躭。
簡江國韓尉謝珍惠二絕  其一 蘇籀 
江國緜蠻登俎味，篛缸漬畔糝鹽醯。坐愚糜殞追時好，嗟汝頭顱不自知。
簡江國韓尉謝珍惠二絕  其二 蘇籀 
獠羞巒錯儒庖溽，熊掌大嗤牛尾狸。飫臠羊膀與駝蹠，芳辛咀噍半酣宜。
李監廟求拙軒一首 蘇籀 
鏝圬累瓴甓，几席面春叢。林塢純真趣，衣巾質古風。寧非迂叟合，豈與漫郎同。不巧姑云爾，何妨詩更工。
送趙憲御史赴江西三絕  其一 蘇籀 
崆峒日煖嵐巒麗，章貢桃花春漲豪。避傳封人候驄馬，道旁武吏各鞬櫜。
送趙憲御史赴江西三絕  其二 蘇籀 
賈生纂著五十八，元歎風規自伯喈。貪吏革心寬貶坐，頑甿耒耜不椎埋。
送趙憲御史赴江西三絕  其三 蘇籀 
冷坐從嘲瓶井眉，俗流淺拙更忘遺。道鳴庶矣多聞力，建武官僚舊漢儀。
寒食後出郊一首 蘇籀 
澹沱東風酒一巵，笙篁雞鞠傲春暉。綠波泛灧心微蕩，邃苑提携手未揮。藿靡莎長縈冶步，猗儺花亞罥薰衣。桃溪飛彈遊童過，竹塢聞棋道士歸。
龍翔真歇和尚求詩贈一首 蘇籀 
象骨巖居閩府教，江海兩封黄紙召。孤雲自南仍更東，阻覲堯蓂友廊廟。講通明論毗曇經，一佛出世祇爲人。凝師白傅有真契，鑿齒彌天必相值。河漢滔滔渺涯涘，三反九折時遊戲。簦屩躋堂累千輩，鍧雷激電非思議。毫忽微差失大千，同盡鴛鴻與螻蟻。菩提一切皆具足，刮膜分光誠豈弟。體味龍宮七佛書，盧老面目云何是。餘生流浪無明窟，迴首塵塵非自己。季咸鬼眼必見窺，和璞妙算應不遺。大士知言善呵蔽，朝聞夕殞甘如飴。疑蛇一祛病當愈，識路還家要有時。金華士女涕泗流，胡爲决往龍翔遊。是間雖住亦非住，奔軼常行祖師處。
送富樞知三衢三首  其一 蘇籀 
琳館屢青書带草，璽封薦捧紫芝泥。寅車暫此紆台紱，黄閣依前執命珪。表按山川袴襦內，勸農雲水插秧齊。論毗國是惟公韙，令順民心不曰卑。
送富樞知三衢三首  其二 蘇籀 
代天襟量服英髦，能扈王舟出海潮。輕重裴公陳梗切，安危汲孺絕麾招。吟牋訪古羊騰石，奕局行春柯爛樵。謝傅不應丘壑尚，絕塵機警冠當朝。
送富樞知三衢三首  其三 蘇籀 
山林引避一無求，遄返巖廊豈自由。聖主尊賢載謨誥，故家紀善付春秋。公誠願獎朝中意，密勿謀先天下憂。臭味久令參籍湜，斐然攀賦畔牢愁。
示兒子詡 蘇籀 
屬詞更聽三年後，爲善須無一念乖。孔里高高若崧岱，論思積習見巖崖。
送中書潘舍人省上二首  其一 蘇籀 
紫微雞省待論思，少作英辭寤柬奇。高浪駕天輸朗漢，紫霄即日奮長離。然明東里今同道，德裕封敖適此時。應笑迂慵畸已甚，嗚呼鶴巘綴蟬枝。
送中書潘舍人省上二首  其二 蘇籀 
亟紓多難一羣心，惕厲咨嗟憯測深。漢制春溫勸敦本，周家夙戒豈無箴。該淹伯始萬端理，煩悉姬公五誥尋。愈近清光綴經席，皇風如玉亦如金。
訪鹿田二首  其一 蘇籀 
隱士雲凝北山麓，將軍樹竦碧崖寒。烏犍戶富犂千畝，蒼簳梯空擢萬竿。犖犖馬鞭貪快睹，森森僧席飫奇觀。未應泉石減天竺，自古英靈招考槃。
訪鹿田二首  其二 蘇籀 
夕陽紅曬稊生粉，曉露凝清栗脫蓬。樂歲人并厖彘飽，高城地隔馬牛風。禽鼯天籟互鳴囀，林薄山屏競蔚蓊。採杞擷芎薪水暇，吾從龐老興何窮。
武林春日二絕  其一 蘇籀 
越羅初御柳煙深，慵病相從老見尋。酒罷塵杯膠燥吻，春無顧藉一分心。
武林春日二絕  其二 蘇籀 
何人亹亹共揮麈，有物娟娟散百花。不向箇中吟蓓蕾，久晴風日漲塵沙。
邵公濟求泰定山房十詩 下馬橋 蘇籀 
泉下顔光祿，二紀瞻馬首。停驂肅松檟，風節應不朽。
邵公濟求泰定山房十詩 邵公泉 蘇籀 
源深派河漢，蹙蹙尋常窄。嗜芰借甘滋，無涯君子澤。
邵公濟求泰定山房十詩 褒勸堂 蘇籀 
易經傳父子，前後弓帛賁。衣鉢堂室中，千古發潛祕。
邵公濟求泰定山房十詩 松門 蘇籀 
晝扃熟鹿守，晨啟素鴉馴。延陵掛孤劍，吳月照峩岷。
邵公濟求泰定山房十詩 采薇洞 蘇籀 
以心爲形役，徇人失天真。蕨薇與杞荑，求仁始得仁。
邵公濟求泰定山房十詩 盡山亭 蘇籀 
蟻封于何險，醯雞豈必嗤。須彌一目了，亭中大然之。
邵公濟求泰定山房十詩 懷伊亭 蘇籀 
龜雒儼如故，玉靈誠有知。歸艫带江海，澡濯我清伊。